Nolosha Cusub :: Kitaabka Quduuska Ah :: Axdigii Hore :: Gabayga :: Ayuub\nKitaabka Quduuska Ah > Axdigii Hore > Gabayga > Ayuub\nSi aad u hesho cutubka aad rabtid, fadlan riix lambarka liiska: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42\n1 Dalka Cuus la yidhaahdo waxaa joogi jiray nin magiciisa Ayuub la odhan jiray, oo ninkaasuna wuxuu ahaa nin qumman oo toosan, wuxuuna ahaa mid Ilaah ka cabsada oo sharka ka fogaada. 2 Oo waxaa isaga u dhashay toddoba wiil iyo saddex gabdhood. 3 Oo weliba xoolihiisuna waxay ahaayeen toddoba kun oo ido ah, iyo saddex kun oo geel ah, iyo shan boqol oo dibi oo laba laba ah, iyo shan boqol oo dameerood oo dhaddig ah, oo weliba wuxuu kaloo lahaa addoommo aad u badan, oo sidaas daraaddeed ninkaasu wuxuu ahaa kan ugu wada weyn dadka bariga oo dhan. 4 Oo wiilashiisii way tegi jireen, oo midkood kastaaba maalintiisa ayuu gurigiisa diyaafad ku samayn jiray, oo waxay u cid direen oo u yeedheen saddexdii gabdhood oo walaalahood ahaa inay wax la cunaan oo wax la cabbaan aawadeed. 5 Oo maalmihii ay diyaafaddii hayn jireen markay dhammaadaan ayaa Ayuub carruurtiisii u cid diri jiray oo daahirin jiray, oo intuu aroor hore kaco ayuu intay ahaayeen oo dhan u bixin jiray qurbaanno la gubo, waayo, Ayuub wuxuu isyidhi, Waaba intaasoo wiilashaydu ay dembaabeen, oo ay qalbigooda Ilaah wax xun kaga sheegeen. Oo Ayuubna sidaasuu yeeli jiray had iyo goorba.\nJirrabaaddii Ugu Horraysay Ee Ayuub\n6 Haddaba waxaa jirtay maalin ay Ilaah wiilashiisu u yimaadeen inay Rabbiga hortiisa isa soo taagaan, oo weliba Shayddaanna wuu soo dhex galay. 7 Markaasaa Rabbigu wuxuu Shayddaan ku yidhi, War xaggee baad ka timid? Oo Shayddaan wuxuu Rabbiga ugu jawaabay, Waxaan ka imid dhulkii aan maray, oo aan hor iyo dibba ugu dhex socday. 8 Markaasaa Rabbigu wuxuu Shayddaan ku yidhi, Addoonkayga Ayuub ma ka fikirtay? Maxaa yeelay, isaga oo kale dhulka ma joogo, waayo, isagu waa nin qumman oo toosan, oo ah mid Ilaah ka cabsada oo sharka ka fogaada. 9 Markaasaa Shayddaan Rabbiga u jawaabay oo wuxuu ku yidhi, Bal Ayuub ma waxtarla'aan buu Ilaah uga cabsadaa? 10 Sow deyr kuma aad wareejin isaga, iyo reerkiisa, iyo waxa uu haysto oo dhanba? Shuqulkii gacmihiisaad barakaysay, oo xoolihiisiina dhulkay aad ugu bateen. 11 Laakiinse haddaba bal gacantaada soo fidi, oo wuxuu haysto oo dhan taabo, oo isna sida runta ah, hortaada wax xun buu kaaga sheegi doonaa. 12 Markaaasaa Rabbigu wuxuu Shayddaan ku yidhi, Bal eeg, wuxuu haysto oo dhammu gacantaaday ku jiraan, laakiinse isaga nafsaddiisa waa inaadan far saarin. Markaasaa Shayddaan Rabbiga hortiisii ka tegey.\n13 Oo maalin ay wiilashiisii iyo gabdhihiisii wax ku cunayeen oo khamri ku cabbayeen gurigii walaalkoodii ugu weynaa ayaa 14 waxaa Ayuub u yimid mid wargeeye ah oo wuxuu ku yidhi, Iyadoo dibidii ay beerta jeexayaan oo dameerihiina ay agtooda daaqayaan 15 ayaa waxaa na soo weeraray reer Shebaa, oo waxay dheceen xoolihii, oo weliba midiidinnadiina seef bay ku laayeen, oo anigoo keliya ayaa ka soo baxsaday inaan warka kuu soo sheego. 16 Oo weli intii kaasu sii hadlayay ayuu mid kale yimid, oo wuxuu yidhi, Ilaah dabkiisii ayaa samada ka soo dhacay, oo wuxuu wada gubay oo baabbi'iyey idihii iyo midiidinnadii la jirayba, oo anigoo keliya ayaa ka soo baxsaday inaan warka kuu soo sheego. 17 Oo weli intii kaasu sii hadlayay ayuu mid kale yimid, oo wuxuu yidhi, Reer Kaldayiin oo saddex koox ah ayaa geelii soo weeraray, oo dhammaantiisna way dheceen, oo weliba midiidinnadiina seef bay ku laayeen, oo anigoo keliya ayaa ka soo baxsaday inaan warka kuu soo sheego. 18 Oo weli intii kaasu sii hadlayay ayuu mid kale yimid, oo wuxuu yidhi, Wiilashaadii iyo gabdhahaagii waxay wax ku cunayeen oo khamri ku cabbayeen gurigii walaalkooda ugu weyn, 19 oo bal eeg, waxaa cidlada ka timid dabayl weyn, oo gurigii afartiisa rukun bay ku dhufatay, kolkaasuu ku dumay raggii dhallinyarada ahaa, oo dhammaantood way dhinteen, oo anigoo keliya ayaa ka soo baxsaday inaan warka kuu soo sheego. 20 Markaasaa Ayuub sara joogsaday, oo huwiskiisii jeexjeexay, oo madaxiisiina wuu xiiray, oo intuu dhulka ku dhacay ayuu sujuuday, 21 oo wuxuu yidhi, Anigoo qaawan baan uurkii hooyaday ka soo baxay, oo haddana anigoo qaawan baan halkaas ku noqon doonaa. Rabbigaa wax i siiyey, oo haddana Rabbigaa iga qaatay, ammaan waxaa leh magaca Rabbiga. 22 Oo waxyaalahaas oo dhan Ayuub innaba kuma uu dembaabin, oo Ilaahna eed kama uu sheegin.\nJirrabaaddii Labaad Ee Ayuub\n1 Haddaba waxaa kaloo jirtay maalin kale oo ay Ilaah wiilashiisu u yimaadeen inay Rabbiga hortiisa isa soo taagaan, oo weliba Shayddaanna wuu soo dhex galay, si uu isna Rabbiga isu soo hor taago. 2 Markaasaa Rabbigu wuxuu Shayddaan ku yidhi, War xaggee baad ka timid? Oo Shayddaan wuxuu Rabbiga ugu jawaabay, Waxaan ka imid dhulkii aan maray, oo aan hor iyo dibba ugu dhex socday. 3 Markaasaa Rabbigu wuxuu Shayddaan ku yidhi, Addoonkayga Ayuub ma ka fikirtay? Maxaa yeelay, isaga oo kale dhulka ma joogo, waayo, isagu waa nin qumman oo toosan, oo ah mid Ilaah ka cabsada oo sharka ka fogaada. Oo weliba isagu daacadnimadiisii wuu sii haystaa, in kastoo aad igu dirtay, si aan isaga sababla'aan ugu halligo. 4 Markaasaa Shayddaan wuxuu Rabbiga ugu jawaabay, Haragba harag baa loo baxshaa, oo nin wuxuu haysto oo dhan ayuu naftiisa u baxshaa. 5 Laakiinse bal haatan gacantaada soo fidi, oo lafihiisa iyo jiidhkiisa taabo, oo isna markaasuu hortaada wax xun kaaga sheegi doonaa. 6 Markaasaa Rabbigu wuxuu Shayddaan ku yidhi, Bal eeg, gacantaaduu ku jiraa, waxaadse u daysaa naftiisa. 7 Markaasaa Shayddaan Rabbiga hortiisii ka tegey, oo wuxuu Ayuub tin iyo cedhib ku dhuftay boogo xunxun. 8 Markaasaa Ayuub wuxuu qaatay dheri burburkiis inuu isku xoqo, oo wuxuu dhex fadhiistay dambas. 9 Markaasaa naagtiisii waxay ku tidhi, War ma weli baad daacadnimadaadii sii haysanaysaa? War hoy, Ilaah wax xun ka sheeg, oo iska dhimo. 10 Laakiinse wuxuu iyadii ku yidhi, Waxaad u hadlaysaa sida naagaha nacasyada ah middood. Naa waa sidee? Ilaah gacantiisa intaynu samaan ka qaadanno, miyaynan xumaanna ka qaadanayn? Oo in kastoo waxyaalahaas oo dhammu ay ku dheceen Ayuub innaba afkiisa kuma dembaabin.\nSaddexdii Saaxiib Ee Ayuub\n11 Haddaba Ayuub saddexdiisii saaxiib markay maqleen xumaantii isaga ku dhacday oo dhan ayuu midkood kastaaba meeshiisii ka yimid. Oo kuwaasu waxay ahaayeen Eliifas oo ahaa reer Teemaan, iyo Bildad oo ahaa reer Shuuxii, iyo Soofar oo ahaa reer Nacamaatii, oo iyana waxay dhammaantood ballan ku dhigteen inay u yimaadaan si ay isaga ugu tacsiyeeyaan oo ay u qalbi qaboojiyaan. 12 Oo markay isagii meel fog ka arkeen oo ay aqoon waayeen ayay codkoodii kor u qaadeen oo ooyeen, oo midkood waluba wuxuu jeexjeexay huwiskiisii, oo intay boodh xagga samada u tuureen ayay madaxa isaga shubeen. 13 Oo toddoba maalmood iyo toddoba habeen ayay isagii dhulka la fadhiyeen, oo midkoodna eray keliya kuma odhan, waayo, waxay arkeen inuu aad iyo aad u xanuunsanayo.\n1 Markaas dabadeed Ayuub intuu afkiisa furay ayuu habaaray maalintii uu dhashay. 2 Oo Ayuub intuu hadal bilaabay ayuu yidhi:\n3 Dharaartii aan dhashay ha baabba'do\nIyo habeenkii la yidhi, Wiil baa calool galay.\n4 Maalintaasu gudcur ha ahaato;\nOo Ilaah yuusan iyada xagga sare kaga fiirsan,\nOo nuurkuna yuusan iftiimin.\n5 Gudcur iyo hooska dhimashadu iyada mulki ha ka dhigteen.\nDaruuru ha ku degto,\nOo wixii maalin madoobeeya oo dhammu ha cabsiiyeen.\n6 Oo habeenkaasna gudcur weynu ha qabsado,\nOo ayaamaha sannadda yuusan ka dhex rayrayn.\nOo yuusan soo dhex gelin bilaha tiradooda.\n7 Bal eeg, habeenkaasu cidla ha noqdo;\nOo cod faraxsan yaanu ka dhex yeedhin.\n8 Oo isaga ha habaareen kuwa maalinta habaaraa,\nOo kicin kara bahalka la yidhaahdo Lewiiyaataan.\n9 Fiidka xiddigihiisu gudcur ha noqdeen,\nIftiin ha doondoono oo yuusan helin;\nOo innaba yuusan arkin kaaha waaberiga.\n10 Maxaa yeelay, isagu ma uu awdin irdihii maxalka hooyaday,\nOo indhahaygana dhib kama uu qarin.\n11 Bal maxaan u dhiman waayay markaan uurka ka soo baxay?\nOo maxaa naftu iiga bixi weyday isla markaan caloosha ka soo baxay?\n12 Bal jilbuhu maxay ii aqbaleen?\nAmase naasuhu inaan nuugo?\n13 Waayo, hadda xasilloonaan baan ku jiifi lahaa;\nOo waan iska seexan lahaa, oo waan nasan lahaa,\n14 Aniga iyo boqorrada iyo lataliyayaasha dunida\nOo nafsaddooda taallooyin u dhistay,\n15 Iyo amiirradii dahabka lahaan jiray,\nOo guryahooda lacagta ka buuxsaday;\n16 Bal dhicis qarsoon maxaan u ahaan waayay?\nAma sida dhallaan aan innaba iftiinka arag?\n17 Halkaas kuwa sharka ahu cidna kuma sii dhibaan,\nOo kuwa daallanuna halkaasay ku nastaan.\n18 Maxaabiistuna halkaasay dhammaantood ku wada istareexaan,\nMana ay maqlaan kii dulmi jiray codkiisa.\n19 Yar iyo weynba halkaasaa la wada joogaa,\nOo addoonkuna sayidkiisa waa ka xor.\n20 Bal iftiin maxaa loo siiyaa kan dhibaataysan?\nMaxaase loo nooleeyaa kan naftiisu la qadhaadhaatay,\n21 Oo dhimasho u xiisooda, oo ayan u imanayn,\nOo daraaddeed dhulka u qodqoda intuu khasnado qarsoon qodi lahaa in ka sii badan,\n22 Kuwaasoo aad u reyreeya,\nOo farxa hadday qabriga heli karaan?\n23 Bal maxaa iftiin loo siiyaa nin jidkiisu qarsoon yahay,\nOo Ilaah deyr ku wareejiyey?\n24 Waayo, intaanan wax cunin ayaan taahaa,\nOo cabaadkayguna wuxuu u shubmaa sida biyo oo kale.\n25 Waayo, hadba wixii aan ka cabsado ayaa igu soo dega,\nOo wixii aan ka baqo ayaa ii yimaada.\n26 Ma aan istareexsani, mana aan xasillooni, mana aan nasto;\nLaakiinse hadba dhibaato baa ii timaada.\n1 Markaasaa Eliifas kii reer Teemaan u jawaabay, oo wuxuu ku yidhi,\n2 Mid hadduu isku dayo inuu kula hadlo, ma ka xumaanaysaa?\nLaakiinse bal yaa hadal iska celin kara?\n3 Bal eeg, adigu kuwa badan wax baad bartay,\nOo gacmihii itaalka darnaana waad xoogaysay.\n4 Erayadaadu way tiiriyeen kii sii dhacayay,\nOo jilbihii tabarta yaraana waad adkaysay.\n5 Laakiinse haatan dhibaatadu aday kuu timid, oo waad taag yaraanaysaa,\nWayna ku soo gaadhay, oo waad dhibaataysan tahay.\n6 War kalsoonidaadu sow ma aha cabsida aad Ilaahaaga ka cabsato,\nRajadaaduse sow ma aha daacadnimada jidadkaaga?\n7 Waan ku baryayaaye bal wax xusuuso, bal yaa weligiis halligmay isagoo aan xaq qabin?\nAmase xaggee baa mid qumman lagu halaagay?\n8 Sidaan anigu arkay, weligoodba kuwii xumaan tacbadaa,\nOo belaayo beertaa, isla waxaasay goostaan.\n9 Iyagu waxay ku baabba'aan Ilaah neeftiisa,\nOo waxay ku dhammaadaan afuufidda cadhadiisa.\n10 Libaaxa cidiisii, iyo aarka cadhaysan codkiisii,\nIyo libaaxyada yaryar miciyahoodiiba waa jajabaan.\n11 Libaaxa duqa ahu ugaadhla'aanta buu u bakhtiyaa,\nOo goosha dhasheediina way kala firdhaan.\n12 Haddaba war baa qarsoodi la iigu keenay,\nOo dhegtayduna faqiisay qabsatay.\n13 Habeenkii markay riyooyinku fikirro kiciyaan,\nOo ay dadku hurdo weyn ku fogaadaan,\n14 Ayaa cabsi iyo gariiru igu dhacay,\nOo lafahayga oo dhammuna way wada ruxruxmadeen.\n15 Markaasaa ruux wejigayga soo hor maray,\nOo timihii jidhkayguna waa soo wada istaageen.\n16 Oo isagii wuu joogsaday, laakiinse muuqashadiisii waan kala saari waayay;\nMuuqaal baa indhahayga hortooda joogay;\nIntii mudda ah aamusnaan baa jirtay, dabadeedna waxaan maqlay cod leh,\n17 War nin dhiman karaa miyuu Ilaah ka sii caaddilsanaan karaa?\nMase nin baa ka sii daahirsanaan kara kii isaga abuuray?\n18 Bal eeg, isagu addoommadiisa iskuma halleeyo;\nOo malaa'igihiisana nacasnimuu ku eedeeyaa.\n19 Intee ka sii badan buu eedeeyaa kuwa guryaha dhoobada ah deggan,\nOo aasaaskoodii boodhka ku jiro,\nOo sida balanbaallis u burbura!\n20 Subaxdii iyo fiidkii inta ka dhex leh ayay baabba'aan;\nWeligoodba way halligmaan iyadoo aan ciduna ka fikirayn.\n21 Xadhkaha teendhooyinkoodii sow lama siibo?\nWay dhintaan iyagoo aan xigmad lahayn.\n1 Hadda bal u yeedh, mid kuu jawaabayaa ma jiraa?\nBalse kuwa quduuska ah midkoodee baad u jeesanaysaa?\n2 Waayo, ninkii nacas ah xanaaqiisaa dila,\nOo kii doqon ahna ciilkiisaa dila.\n3 Anba waxaan arkay nacas xidid yeeshay.\nLaakiinse degdeg baan u habaaray rugtiisii.\n4 Carruurtiisu nabaadiino way ka fog yihiin,\nOo iridda agteeda ayaa iyaga lagu burburiyaa,\nMana jiro mid samatabbixiyaa.\n5 Kuwaas beertay goostaan waxaa cuna kuwa gaajaysan,\nOo xataa qodxanta way kala soo dhex bixiyaan,\nOo maalkoodana waxaa afka u kala haya siriq.\n6 Waayo, belaayo kama soo baxdo ciidda,\nDhibaatona kama soo dhex booddo dhulka,\n7 Laakiinse binu-aadmigu dhibaato buu u dhashay,\nSida dhimbiiluhu kor ugu duulaan.\n8 Aniguse Ilaah baan baryi lahaa,\nOo xaalkaygana Ilaah baan u dhiibi lahaa,\n9 Kaasoo sameeya waxyaalo waaweyn oo aan la baadhi karin,\nIyo waxyaalo yaab badan oo aan la tirin karin,\n10 Oo dhulka roob ku di'iya,\nBeerahana biyo u soo dira.\n11 Oo kuwa hooseeyana kor buu u qaadaa,\nKuwa baroortana nabaadiinuu ku sarraysiiyaa.\n12 Madhnaan buu ka dhigaa talada khaa'innada,\nSi ayan gacmahoodu u oofin karin farsamadoodii.\n13 Isagu kuwa xigmadda leh ayuu khiyaanadooda ku qabtaa;\nOo kuwa qalloocan taladoodana degdeg baa loo rogaa.\n14 Oo maalinnimada ayay gudcur helaan,\nOo hadhka ayay wax haabhaabtaan sida habeennimada oo kale.\n15 Laakiinse isagu kuwa baahan ayuu ka badbaadiyaa seefta afkooda,\nIyo kuwa xoogga badan gacantooda.\n16 Sidaas daraaddeed kii miskiin ahu rajuu leeyahay,\nXumaantuse afkeeday xidhaa.\n17 Bal eeg, waxaa faraxsan ninkii Ilaah canaanto,\nHaddaba ha quudhsan Qaadirka edbintiisa.\n18 Waayo, isagu wax buu nabar u yeelaa, waana duubaa;\nWuu dhaawacaa, gacmihiisuna way bogsiiyaan.\n19 Wuxuu kaa samatabbixin doonaa lix dhibaato,\nOo marka toddobaadna belaayo kuma taaban doonto innaba.\n20 Wakhtiga abaarta ah dhimashuu kaa furan doonaa,\nWakhtiga dagaalkana xoogga seefta.\n21 Waad ka qarsoonaan doontaa karbaashidda carrabka;\nOo baabbi'iddu markay timaadana kama aad cabsan doontid innaba.\n22 Waad ku qosli doontaa baabbi'idda iyo abaarta,\nOo dugaagga dhulkana kama aad baqi doontid.\n23 Waayo, axdi baad la yeelan doontaa dhagaxyada berrinka,\nOo dugaagga duurkana heshiis baad la ahaan doontaa.\n24 Oo waxaad ogaan doontaa in teendhadaadu nabdoon tahay,\nOo xeradaada waad soo booqon doontaa, oo waxba kama waayi doontid innaba.\n25 Oo weliba waxaad ogaan doontaa in farcankaagu badnaan doono,\nOo dhashaaduna sida cawska dhulka bay ahaan doontaa.\n26 Oo cimri dheer baad qabrigaaga ku geli doontaa,\nSida xidhmo hadhuudh ah xilliga loo soo xidho.\n27 Bal eeg, annagu xaalkan waannu baadhnay, oo sidaas bayna tahay,\nHaddaba bal maqal, oo nafsaddaada u ogow.\n1 Markaasaa Ayuub jawaabay oo wuxuu yidhi,\n2 Hahe haddii dhibkayga la miisaami lahaa,\nOo masiibadayda kafado la wada saari lahaa!\n3 Wuu ka sii cuslaan lahaa cammuudda badaha,\nSidaas daraaddeed hadalkaygii degdeg buu noqday.\n4 Waayo, Ilaaha Qaadirka ah fallaadhihiisii ayaa igu dhex jira,\nOo naftayduna waabaydoodii way cabbaysaa,\nOo Ilaah cabsiintiisiina anigay igu soo kacdaa.\n5 Dameerdibadeedku miyuu ciyaa markuu caws haysto?\nDibiguse miyuu ciyaa markii cunto la siiyo?\n6 Wixii aan dhadhan lahayn miyaa cusbola'aan la cuni karaa?\nUkunta xabkeeduse miyuu dhadhan leeyahay?\n7 Naftaydu way diidaa inay taabato,\nWaxay ii yihiin sida cunto la naco oo kale.\n8 Hahe bal maan helo waxa aan u baryootamo,\nOo Ilaah bal muu i siiyo waxa aan u xiisoodo!\n9 Oo xataa Ilaah bal muu iska jeclaado inuu i burburiyo,\nOo bal muu gacantiisa iga sii daayo oo i baabbi'iyo!\n10 Markaas waan istareexi lahaaye,\nOo waxaan u adkaysan lahaa xanuun aan ii tudhayn,\nWaayo, ma aanan diidin Kan Quduuska ah erayadiisii.\n11 Bal xooggaygu waa maxay inaan sugo aawadeed?\nAakhirkayguse waa maxay inaan dulqaato aawadeed?\n12 War xooggaygu ma xoogga dhagaxyada baa?\nMise jidhkaygu ma naxaas baa?\n13 War sow ma aha inaanan iscaawiyi karayn?\nSowse xigmaddu igama fogaan?\n14 Kii diyaar u ah inuu qalbi jabo waa in saaxiibkiis u naxariisto\nWaaba intaasoo uu ka tago cabsida Ilaaha Qaadirka ahe.\n15 Walaalahay waa u khiyaano badnaayeen sida durdur oo kale,\nSida biyaha durdurrada ee iska baabba'a,\n16 Kuwaasoo barafka la madoobaaday,\nOo uu barafka cad isku qariyo.\n17 Markay qorraxoodaan way libdhaan,\nOo markay kululaadaanna meeshooday ka baabba'aan.\n18 Kuwa safraa gees bay uga leexdaan,\nWaxay u baxaan xagga cidlada oo halkaasay ku dhintaan.\n19 Waxaa fiiriyey kuwa Teemaa ka safray,\nOo socotooyinkii Shebaa ayaa fishay.\n20 Way ceeboobeen, waayo, way rajeeyeen,\nHalkaasay yimaadeen, oo way hungoobeen.\n21 Waayo, hadda idinku sidaasaad ii noqoteen,\nWaxaad aragteen belaayo, waanad baqdeen.\n22 Bal anigu miyaan idhi, Wax i sii?\nAmase, Maalkaaga hadiyad iiga keen?\n23 Amase, Cadowga gacantiisa iga samatabbixi?\nAmase, Iga furo gacanta kan i dulma?\n24 Bal wax i bar, oo anna waan iska aamusayaa;\nOo i garansii wixii aan ku qaldamay.\n25 Erayo runu xoog badanaa!\nLaakiinse bal canaantiinna muranka ahu maxay caddaysaa?\n26 Ma waxaad u malaynaysaan inaad erayo canaanataan?\nMaxaa yeelay, kii quustay hadalkiisu waa sida dabayl oo kale.\n27 Waxaad saami u ridan lahaydeen maalka agoonta,\nOo saaxiibkiinna waad ka faa'iidaysan lahaydeen.\n28 Haddaba raalli ahaada oo bal i fiiriya,\nWaayo, sida runta ah been idiin sheegi maayo.\n29 Haddaba waan idin baryayaaye iska noqda, yaan caddaaladla'aanu dhicin,\nEe mar kale iska noqda, waayo, xaalkaygu waa xaq.\n30 War ma caddaaladla'aan baa carrabkayga saaran?\nMase carrabkaygaan waxyaalo xunxun dhadhamin karin?\n1 War sow hawl diyaar uma aha binu-aadmiga dhulka jooga?\nSowse maalmihiisu ma aha sida kuwa shaqaale oo kale?\n2 Sida addoon hoos u xiisooda,\nIyo sida shaqaale mushahaaradiisa filanaya,\n3 Sidaasoo kale waxaa lay siiyaa bilo aan waxtar lahayn,\nOo waxaa lay siiyaa habeenno daal badan.\n4 Haddaba markaan jiifsado waxaan idhaahdaa,\nBal goormaan kici doonaa? Laakiinse habeenku waa dheer yahay\nOo tan iyo waaberiga waan rogrogmadaa.\n5 Jidhkaygii waxaa ku dedan dirxiyo iyo qolfo ciid ah,\nHaddaba dubkaygu waa isqabsadaa dabadeedna wuu sii dillaacaa.\n6 Cimrigaygu waa ka dheereeyaa dungudbiyaha dharsameeyaha,\nOo rajola'aan baan ku noolahay.\n7 Bal xusuusta in noloshaydu tahay dabayl uun,\nIshayduna mar dambe samaan ma arki doonto.\n8 Kii i fiiriya ishiisu mar dambe ima arki doonto,\nIndhahaagu way i fiirin doonaan, laakiinse anigu ma jiri doono.\n9 Sida daruurtu ay u libidho oo ay u baabba'do,\nSidaasoo kale ayaa kii She'ool hoos u galaa uusan mar dambe kor uga soo noqonayn.\n10 Isagu mar dambe gurigiisii kuma soo noqon doono,\nOo meeshiisiina mar dambe ma ay aqoon doonto.\n11 Sidaas daraaddeed anigu afkayga celin maayo;\nWaxaan ku hadli doonaa cidhiidhiga qalbigayga,\nOo waxaan ku caban doonaa tiiraanyada qadhaadh oo naftayda.\n12 War anigu ma bad baan ahay, mase nibiriga badda,\nBal maxaad ii daawanaysaa?\n13 Markaan idhaahdo, Sariirtaydaa ii raxayn doonta,\nOo gogoshaydaa cabatinkayga iga sahali doonta,\n14 Ayaad riyooyin igu bajisaa,\nOo waxaad igu cabsiisaa muuqashooyin.\n15 Sidaas daraaddeed naftaydu waxay lafahayga ka doorataa\nCeejin iyo geeri.\n16 Noloshayda waan nacsanahay, oo dooni maayo inaan weligay sii noolaado;\nWar iska kay daa, waayo, cimrigaygu waa neefsasho oo kale.\n17 Bal binu-aadmigu muxuu yahay oo aad u weynaynaysaa,\nBalse maxaad uga fikiraysaa isaga?\n18 Bal maxaad subax kasta u soo booqanaysaa,\nOo aad daqiiqad kasta u tijaabinaysaa?\n19 Bal ilaa goormaadan iga sii jeesanayn,\nOo aadan iska kay daynayn intaan candhuuftayda liqayo?\n20 Oo haddii aan dembaabay bal maxaan kuu sameeyaa Kaaga dadka ilaaliyow?\nBal maxaad iiga dhigatay calaamad,\nSi aan nafsaddayda culaab ugu noqdo?\n21 Oo bal maxaad xadgudubkayga iiga saamaxi weyday? Oo dembigaygana maxaad iiga fogayn weyday?\nWaayo, haatan ciiddaan ku dhex jiifsan doonaa,\nAad baadna ii doondooni doontaa, laakiinse siima aan jiri doono.\n1 Markaasaa Bildad oo ahaa reer Shuuxii u jawaabay, oo wuxuu ku yidhi,\n2 Ilaa goormaad waxyaalahan ku hadlaysaa?\nOo ilaa goormaa erayada afkaagu ahaanayaan sida dabayl xoog badan?\n3 War ma Ilaah baa garsooridda qalloociya? Mase Ilaaha Qaadirka ah baa caddaaladda qalloociya?\n4 Haddii carruurtaadii ay isaga ku dembaabeen,\nWuxuu iyagii u gacangeliyey xadgudubkoodii.\n5 Haddaad aad u barido Ilaah,\nOo aad baryootankaaga hor dhigto Qaadirka,\n6 Haddaad daahir ahaan lahayd oo aad qummanaan lahayd,\nSida xaqiiqada ah haatan wuu kuu toosi lahaa,\nOo hoyga xaqnimadaadana wuu barwaaqayn lahaa.\n7 Oo in kastoo bilowgaagii yaraa,\nHaddana ugudambaystaadu aad bay u weynaan lahayd.\n8 Waan ku baryayaaye bal qarniyadii hore wax weyddii,\nOo bal soo garwaaqso waxyaalihii ay awowayaashood fatasheen,\n9 (Waayo, innagu waxaynu nahay qoonkii shalayto oo qudha, oo waxba garan mayno,\nMaxaa yeelay, cimrigeenna aan dhulka joognaa waa sida hoos oo kale.)\n10 War sow iyagu wax kuma bari doonaan, oo wax kuuma sheegi doonaan,\nOo sow qalbigooda kaalama hadli doonaan?\n11 War miyaa cawdu ka bixi kartaa meel aan dhoobo lahayn?\nCawsduurkuse miyuu bixi karaa biyola'aantood?\n12 Intuu weli cagaarka yahay oo aan la gooyn,\nWuu ka hor engegaa dhalatada kale oo dhan.\n13 Kuwa Ilaah illooba oo dhan wadiiqooyinkoodu waa sidaas oo kale,\nOo ninkii cibaadalaawe ah rajadiisuna way baabba'daa.\n14 Oo kaas kalsoonaantiisu way kala jajabtaa,\nOo aaminaaddiisuna waa sida xuubcaaro oo kale.\n15 Wuxuu ku tiirsan doonaa gurigiisa, laakiinse gurigiisu ma taagnaan doono.\nAad buu u xajin doonaa, laakiinse siima uu adkaan doono innaba.\n16 Isagu waa ku cagaar qorraxda,\nOo laamihiisa curdanka ahuna waxay ka soo kor baxaan beertiisa.\n17 Oo xididdadiisuna waxay isku duuduubaan taallo dhagaxyo ah,\nOo wuxuu fiiriyaa meesha dhagaxyada.\n18 Isaga haddii meeshiisa laga baabbi'iyo,\nMarkaasay inkiri doontaa isaga, oo waxay odhan doontaa, Anigu kumaba arag.\n19 Farxadda jidkiisu waa sidaas,\nOo waxaa dhulka ka soo bixi doona kuwa kaleto.\n20 Ilaah marnaba xoori maayo nin qumman,\nKuwa sharka falase tiirin maayo.\n21 Wuxuu afkaaga ka buuxin doonaa qosol,\nBushimahaagana qaylo farxad leh,\n22 Kuwa ku neceb waxay xidhan doonaan ceeb,\nTeendhada sharrowyaduna mar dambe siima jiri doonto.\n1 Markaasaa Ayuub u jawaabay oo wuxuu ku yidhi,\n2 Sida runta ah waan ogahay inay sidaas tahay,\nLaakiinse sidee baa nin xaq ugu noqon karaa Ilaah hortiisa?\n3 Oo hadduu doonayo inuu la doodo isaga,\nKunkii erayba mid qudha ugama jawaabi karo.\n4 Qalbigiisu waa xigmad miidhan, oo xooggiisuna waa badan yahay;\nBal yaa intuu isaga ka qalafsanaaday barwaaqoobay?\n5 Isagu wuxuu rujiyaa buuraha, oo iyana ma ay yaqaaniin,\nMarkuu cadhadiisa ku afgembiyo.\n6 Dhulka wuu ka ruxruxaa meeshiisa,\nOo tiirarkiisuna way wada gariiraan.\n7 Wuxuu amraa qorraxda, oo iyana sooma ay baxdo,\nXiddigahana wuu xidhaa.\n8 Isagoo keliya ayaa samooyinka kala bixiya,\nOo wuxuu ku dul socdaa hirarka badda.\n9 Oo wuxuu sameeyey ururrada xiddigaha oo la yidhaahdo Orsada iyo Oriyon iyo Toddobaadyada,\nIyo xiddigaha koonfureed.\n10 Wuxuu sameeyaa waxyaalo waaweyn oo aan la baadhi karin,\nOo ah waxyaalo yaab badan oo aan la tirin karin.\n11 Wuu i ag maraa, aniguse uma jeedo isaga,\nOo wuu iga gudbaa, aniguse waxba kama ogi.\n12 Bal wax buu qabsadaa ee, yaa ka hor joogsan kara?\nOo bal yaa ku odhan doona, War maxaad samaynaysaa?\n13 Ilaah cadhadiisa ka soo celin maayo;\nOo kalmeeyayaasha kibirka lahuna isagay hoos foororaan.\n14 Haddaba bal anigu sidee baan ugu jawaabi karaa,\nOo aan erayadayda kala doortaa si aan isaga kula hadlo?\n15 In kastoo aan xaq ahaan lahaa, weliba uma aanan jawaabeen isaga,\nIllowse waxaan iska baryi lahaa Kan i xukumaya.\n16 Haddaan baryi lahaa oo uu ii jawaabi lahaa,\nMa aanan rumaysteen xataa inuu codkayga maqlay.\n17 Waayo, isagu wuxuu igu jejebiyaa duufaan,\nOo nabrahaygana sababla'aan buu u sii kordhiyaa.\n18 Isagu iima oggola inaan neefsado,\nLaakiinse qadhaadh buu iga buuxiyaa.\n19 Bal haddaan xagga xoogga ka hadalno isagu waa itaal miidhan,\nBalse xagga xukunka yaa wakhti ii sheegaya?\n20 In kastoo aan xaq ahay, afkayga ayaa i xukumi doona,\nIn kastoo aan qummanahay, waxaa igu caddaan doonta qalloocnaan.\n21 Anigu waan qummanahay, oo nafsaddayda kama fikiro,\nNoloshaydana waan quudhsadaa.\n22 Kulli waa isku mid, oo sidaas daraaddeed waxaan idhaahdaa,\nIsagu wuu wada baabbi'iyaa kan qumman iyo kan sharka ahba.\n23 Haddii belaayadu haddiiba wax disho,\nWuu ku majaajiloon doonaa jirrabaadda kuwa aan xaqa qabin.\n24 Dhulka waxaa gacanta loo geliyey kan sharka ah;\nOo isna wuxuu indhasaabaa xaakinnadii dhulka.\nBal hadduusan isaga ahayn, haddaba waa ayo?\n25 Haddaba cimrigaygu waa ka sii dheereeyaa nin orda,\nWuu iga cararaa, oo wanaagna ma arko.\n26 Wuxuu ii dhaafay sida doonniyaha dheereeya,\nIyo sida gorgor raq ku soo deganaya.\n27 Haddaan odhan lahaa, Cabatinkayga waan illoobi doonaa,\nOo tiiraanyada jaaha iga saaran waan iska tuuri doonaa, oo waan faraxsanaan doonaa,\n28 Waxaan ka baqayaa caloolxumadayda oo dhan,\nWaayo, waan ogahay inaadan ii haysanayn sidii mid aan xaq qabin.\n29 Kolleyba waa lay xukumayaaye,\nBal maxaan waxtarla'aan u hawshoodaa?\n30 Haddaan biyo baraf ah ku maydho,\nOo aan gacmahayga aad iyo aad u nadiifiyo,\n31 Adigu waxaad igu dhex tuuri doontaa bohol,\nOo xataa dharkaygu waa i nici doonaa.\n32 Waayo, isagu nin ma aha, sidaydoo kale, si aan isaga ugu jawaabo,\nOo aannu labadayaduba xukun u wada galno.\n33 Ma jiro nin noo dhexeeya,\nOo labadayadaba gacantiisa na saari kara.\n34 Isagu ushiisa ha iga fogeeyo,\nOo cabsidiisuna yaanay i bajin.\n35 Markaas waan hadli lahaa, oo isaga kama aanan baqeen;\nWaayo, anigu sidaas ma ahi.\n1 Naftaydu noloshadayday la daallan tahay,\nOo joojinla'aan waan ku sii caban doonaa,\nOo qadhaadhka naftayda waan ku hadli doonaa.\n2 Waxaan Ilaah ku odhan doonaa, Ha i xukumine.\nBal waxaad i tustaa waxa aad aawadood iila diriraysid.\n3 Bal miyey kuu wanaagsan tahay inaad cidhiidhisid\nOo aad quudhsatid shuqulkii gacantaada,\nOo haddana aad iftiimisid kuwa sharka ah taladooda?\n4 Ma waxaad leedahay indho binu-aadmi,\nMase sida dadkaad wax u aragtaa?\n5 Wakhtigaagu ma sida wakhtiga dadkoo kalaa?\nCimrigaaguse ma sida cimriga dadkoo kalaa?\n6 Oo bal ma sidaas daraaddeed baad xumaantayda u daba joogtaa,\nOo aad dembigayga u baadhaysaa,\n7 In kastoo aad ogtahay inaanan sharrow ahayn,\nOo uusan jirin mid gacantaada iga samatabbixinaya?\n8 Gacmahaaga ayaa i qabanqaabiyey oo i dhisay dhammaantay,\nLaakiin haddana intaad igu soo jeesato ayaad i duminaysaa.\n9 Bal xusuuso waan ku baryayaaye inaad ii dhoobtay sidii wax dhoobo laga sameeyey,\nHaddaba ma boodhkaad dib iigu celinaysaa?\n10 War sow sidii caano iima aadan daadin,\nOo sidii gadhoodh oo kale sow iigama aadan dhigin?\n11 Waxaad i huwisay harag iyo hilib,\nOo waxaad dhammaantay igu dhistay lafo iyo seedo.\n12 Waxaad i siisay nolol iyo raallinimo,\nOo booqashadaadiina waxay xannaanaysay ruuxayga.\n13 Laakiin waxyaalahaas qalbigaaga waad ku qarisay;\nOo waan ogahay in taasu ay kugu jirto.\n14 Haddaan dembaabo waad iska kay fiirsataa,\nOo ma aad caddaysid inaan dembi la'ahay.\n15 Haddaan sharrow ahay, anaa iska hoogay,\nOo haddaan xaq ahayna, innaba madaxayga kor u qaadi maayo\nAnigoo ceeb ka buuxa\nOo dhibaatadayda fiirinaya.\n16 Oo haddii madaxaygu kor isu qaadona, waxaad ii ugaadhsataa sida libaax oo kale,\nOo haddana wax laga yaabo ayaad igu samaysaa.\n17 Waxaad ii keensataa markhaatiyaal cusub,\nOo dhirifkaagana waad igu sii kordhisaa,\nOo hadba waxaad igu soo daysaa col iyo belaayo isu kay bedbeddela.\n18 Bal maxaad iiga soo bixisay uurkii hooyaday?\nWaxaa wanaagsanaan lahayd in naftu iga baxdo iyadoo aan iluna i arag!\n19 Waxaa igu habboonaan lahayd inaan ahaado sidii wax aan jirin,\nOo waxaa ii roonaan lahayd in qabriga la ii qaado isla markii aan uurka hooyaday ka soo baxay.\n20 War cimriga noloshaydu sow wax yar ma aha? Haddaba iska kay daa\nOo i dhaaf, aan in yar nastee,\n21 Intaanan tegin meesha aanan ka soo noqonayn,\nOo ah dalka gudcur iyo hooska dhimashada,\n22 Kaasoo ah gudcur qaro weyn oo ah sida mugdi dam ah,\nDalkaas oo ah hooska dhimashada, oo aan innaba nidaam lahayn,\nHalkaas oo iftiinku yahay sida mugdi oo kale.\n1 Markaasaa Soofar oo ahaa reer Nacamaatii u jawaabay, oo wuxuu ku yidhi,\n2 War sow waajib ma aha in laga jawaabo erayada faraha badan?\nBalse ninka hadalka badan xaq ma laga dhigaa?\n3 Amase faankaagu miyuu dadka aamusiin karaa?\nOo markaad majaajilootid miyaan ninna ku kashifi karin?\n4 Waayo, waxaad leedahay, Cilmigaygu waa daahir,\nOo nadiif baan ku ahay indhahaaga hortooda.\n5 Bal muu Ilaah hadlo!\nOo bal muu bushimihiisa furo isagoo kaa gees ah!\n6 Oo bal muu ku tuso waxyaalaha qarsoon ee xigmadda ah,\nWaayo, way badan yihiin.\nHaddaba bal ogow in Ilaah kaa jisaynayo in ka sii yar ciqaabta dembigaagu istaahilo.\n7 War miyaad baadhi kartaa Ilaah axwaalkiisa moolka dheer?\nMiyaadse Ilaaha Qaadirka ah si kaamil ah u garan kartaa?\n8 Xigmaddiisu way u sarraysaa sida samada, ee bal maxaad samayn kartaa?\nOo She'oolna way ka sii mool dheer tahay, ee maxaad garan kartaa?\n9 Qiyaasteeduna waa ka sii dheer tahay dhulka, waana ka sii ballaadhan tahay badda oo dhan.\n10 Oo isagu hadduu dhex gudbo, wax kastana xidho,\nOo uu garsoorid isugu yeedho, bal yaa isaga hor joogsan kara?\n11 Waayo, wuu gartaa dadka waxmatarayaasha ah,\nWeliba xumaantana wuu arkaa, sow kama fikirin?\n12 Laakiinse ninkii waxmatare ahu waxgarasho waa ka madhan yahay,\nHubaal dadku wuxuu u dhashaa sida qayl dameerdibadeed,\n13 Haddaad qalbigaaga hagaajisid,\nOo aad isaga gacmaha u fidsatid,\n14 Haddii xumaanu gacantaada ku jirto iska fogee,\nOo xaqdarrona yaanay teendhooyinkaaga degin.\n15 Hubaal markaasaad wejigaaga kor u qaadi doontaa isagoo aan ceeb lahayn;\nOo waad adkaan doontaa, mana aad baqi doontid,\n16 Waayo, dhibaatadaada waad illoobi doontaa,\nOo waxaad u xusuusan doontaa sidii biyo ku dhaafay,\n17 Oo noloshaaduna way ka sii dhalaal dheeraan doontaa hadhkii,\nOo in kastoo gudcur jiro, waxay ahaan doontaa sida subaxda.\n18 Oo ammaan baad ahaan doontaa, maxaa yeelay, rajaa jirta,\nHareerahaagaad fiirin doontaa, oo nabaadiinona waad ku nasan doontaa.\n19 Weliba waad jiifsan doontaa, oo waxba kuma cabsiin doonaan;\nHubaal kuwa badan ayaa raallinimo kaa baryi doona.\n20 Laakiinse kuwa sharka ahu way indhabbeeli doonaan.\nMana ay heli doonaan jid ay ku cararaan,\nRajadooduna waxay ahaan doontaa nafta oo ka dhacda.\n2 Shakila'aan waxaad tihiin dadkii,\nOo xigmad baa idinla dhiman doonta.\n3 Laakiinse aniguba waxgarasho baan leeyahay sidiinna oo kale,\nOo weliba idinkama aan liito.\nBal waxyaalahan oo kale kan aan garanaynu waa ayo?\n4 Waxaan la mid ahay sida mid saaxiibkiisu ku maadaysto,\nAnoo Ilaah baryay oo isna uu ii jawaabay,\nNinkii xaq ah oo qumman waa lagu maadaystaa.\n5 Kii istareexsan fikirkiisu waa yaraystaa nasiibdarrada,\nLaakiinse diyaar bay u tahay kuwa cagtoodu simbiriirixato.\n6 Kuwa wax dhaca teendhooyinkoodu way barwaaqoobaan,\nOo kuwa Ilaah ka cadhaysiiyaana ammaan bay ku joogaan,\nOo Ilaahna gacmahooduu wax kasta uga buuxshaa.\n7 Laakiinse haatan bal xayawaanka wax weyddii, oo iyana wax bay ku bari doonaan,\nIyo haadka hawada, oo iyana wax bay kuu sheegi doonaan,\n8 Amase bal dhulka la hadal, oo isna wax buu ku bari doonaa,\nOo kalluunka badduna wax buu kuu sheegi doonaa.\n9 Bal yuu yahay kan aan waxyaalahan oo dhan ka garanayn\nInay gacanta Rabbigu waxan samaysay?\n10 Kaasoo gacantiisa ku haya nafta wax kasta oo nool\nIyo neefta binu-aadmiga oo dhan.\n11 War sow dhegtu erayada ma kala soocdo,\nSida dhanxanagguba cuntadiisa u dhadhamiyo?\n12 Odayaashu waxay leeyihiin xigmad,\nOo cimriga dheerna waxaa laga helaa waxgarasho.\n13 Isagu wuxuu leeyahay xigmad iyo xoog,\nOo wuxuu leeyahay talo iyo waxgarasho.\n14 Bal eeg, isagu wax buu dumiyaa,\nOo wuxuu dumiyana mar dambe lama dhisi karo,\nNin buu xidhaa oo wax furi kara lama arko.\n15 Biyuhuu celiyaa, oo way iska gudhaan,\nOo haddana wuu soo daayaa, markaasay dhulka qarqiyaan.\n16 Xoog iyo xigmaduba isagay la jiraan,\nOo kan la khiyaaneeyey iyo kan wax khiyaaneeyaba isagaa iska leh.\n17 Taliyayaasha wuxuu u kaxaystaa sida booli la dhacay,\nXaakinnadana nacasyo buu ka dhigaa.\n18 Wuxuu furaa boqorrada xidhan,\nOo dhex-xidh buuna u xidhaa.\n19 Wadaaddadana sida booli la dhacay buu u kaxaystaa,\nOo kuwa xoogga badanna wuu afgembiyaa.\n20 Kuwa la aaminayna wuu hadal beeliyaa,\nOo odayaashana waxgarashaduu ka qaadaa.\n21 Amiirrada wuxuu ku shubaa quudhsasho,\nKuwa xoogga badanna suunkooduu debciyaa.\n22 Wuxuu gudcurka ka soo saaraa waxyaalo mool dheer,\nOo hooska dhimashadana iftiinkuu u soo bixiyaa.\n23 Quruumaha wuu badiyaa, oo haddana wuu wada baabbi'iyaa,\nOo quruumaha wuu ballaadhiyaa, oo haddana wuu kexeeyaa,\n24 Wuxuu caqliga ka qaadaa madaxda dadyowga dhulka,\nOo wuxuu iyaga ku warwareejiyaa meel cidla ah oo aan jid lahayn.\n25 Waxay wax ka haabhaabtaan gudcurka iyagoo aan iftiin lahayn,\nOo wuxuu iyaga ka dhigaa inay u dhacdhacaan sida nin sakhraan ah.\n1 Bal eega, waxan oo dhan ishaydu waa aragtay,\nDhegtayduna waa maqashay oo way garatay.\n2 Wixii aad taqaaniin, anna waan aqaan sidoo kale,\nAnigu idinkama liito innaba.\n3 Sida xaqiiqada ah waxaan doonayaa inaan Ilaaha Qaadirka ah la hadlo,\nOo waxaan jeclahay inaan Ilaah la xaajoodo.\n4 Laakiinse idinku waxaad tihiin kuwa beenta hindisa,\nOo dhammaantiin waxaad tihiin dhakhtarro aan waxtar lahayn.\n5 Bal maad iska aamustaan!\nTaasu xigmad bay idiin ahaan lahayd.\n6 Haddaba bal xaajadayda maqla,\nOo baryootanka bushimahayga dhegaysta.\n7 War ma Ilaah aawadiis baad xaqdarro wax ugu odhanaysaan,\nOo ma isaga aawadiis baad khiyaano ugu hadlaysaan?\n8 War ma isagaad u eexanaysaan?\nOo ma Ilaah aawadiis baad u diriraysaan?\n9 War miyey idiin wanaagsan tahay inuu idin baadho?\nMase sida nin loo khiyaaneeyo ayaad isaga u khiyaanaynaysaan?\n10 Sida xaqiiqada ah haddaad qarsoodi dadka ugu kala eexatan\nIsagu wuu idin canaanan doonaa.\n11 War sow sarraysnaantiisu idin cabsiin mayso?\nOo sow baqdintiisu idinku dhici mayso?\n12 Hadalkiinna xusuusta lahu waa maahmaahyo dambas ah,\nOo dhufaysyadiinnuna waa dhufaysyo dhoobo ah.\n13 Haddaba iska aamusa, oo iska kay daaya aan iska hadlee,\nOo wixii dhici lahaaba ha igu dheceen.\n14 Haddaba hilibkayga ayaan ilkahayga ku qaadayaa,\nOo noloshaydana gacantaydaan ku ridayaa.\n15 Oo in kastoo uu i dilo, weli waan rajaynayaa,\nHabase yeeshee hortiisaan kula xaajoonayaa.\n16 Oo weliba kaasu wuxuu ahaan doonaa badbaadadayda,\nWaayo, nin aan cibaado lahaynu hortiisa iman maayo.\n17 Hadalkayga aad u dhegaysta,\nOo warramiddaydu dhegihiinna ha gasho.\n18 Bal eega, hadda xaalkayga waan soo hagaajiyey,\nOo waan ogahay in xaq layga dhigayo.\n19 Bal yuu yahay kan ila doodayaa?\nWaayo, hadda waan iska aamusayaa oo naftuna waa iga dhacaysaa.\n20 Laba waxyaalood oo keliya ha igu samayn,\nOo anna markaas nafsaddayda wejigaaga ka qarin maayo.\n21 Gacantaada iga fogee,\nOo waxyaalahaaga laga cabsadona yaanay i bajin.\n22 Oo markaas ii yeedh, oo anna waan kuu jawaabi doonaa,\nAmase anigu aan hadlo oo adigu ii jawaab.\n23 Bal xumaatooyinkayga iyo dembiyadaydu waa immisa?\nBal xadgudubkayga iyo dembigayga i ogeysii.\n24 Bal maxaad wejigaaga u qarinaysaa,\nOo aad iigu haysataa sidii mid cadow kuu ah?\n25 Ma waxaad dhibaysaa caleen iska bidaysa?\nOo ma waxaad eryanaysaa xaab engegay?\n26 Waayo, waxyaalo qadhaadh baad iga qortaa,\nOo waxaad i dhaxalsiisaa xumaatooyinkii dhallinyaranimadayda.\n27 Oo weliba cagahayga waxaad gelisaa jeebbooyin,\nOo jidadkayga oo dhanna waad wada fiirisaa,\nCagahaygana xad baad u dhigtaa.\n28 Oo waxaan la mid ahay wax qudhmay oo baabba'aya,\nIyo sida dhar aboor cunay oo kale.\n1 Ninkii naagu dhashaba\nCimrigiisu waa maalmo yar iyo dhibaato miidhan.\n2 Wuxuu u soo baxaa sida ubax oo kale, oo haddana waa la gooyaa,\nOo wuxuu u cararaa sida hoos oo kale, oo innaba siima raago.\n3 Haddaba ma mid sidaas oo kalaad indhaha u kala qaadaysaa?\nOo ma anigaad xukun ila soo gelaysaa?\n4 Bal yaa wax wasakh ah wax nadiif ah ka soo bixin kara?\nXataa mid qudha oo saas yeeli karaa ma jiro.\n5 Maxaa yeelay, dadka cimrigiisu waa go'an yahay, oo inta bilood oo uu jirayo tiradoodana adigaa haya,\nOo waxaad u dhigtay soohdin uusan dhaafi karin.\n6 Bal ha nastee isaga ka sii jeeso,\nIlaa uu cimrigiisa ka dhammaysanayo sida shaqaale maalintiisa u dhammaysto.\n7 Waayo, geed dheer haddii la gooyo rajuu leeyahay inuu mar kale soo biqlo,\nIyo in laantiisa curdanka ahu ayan joogsan.\n8 In kastoo xididkiisu uu ciidda ku dhex gaboobo,\nOo ay jirriddiisiina dhulka dhexdiisa ku dhimato,\n9 Biyaha urkooda ayuu ku biqli doonaa,\nOo waxaa ka soo bixi doona laamo curdan ah oo dhalato la moodo.\n10 Laakiinse ninku wuu dhintaa, wuuna iska baabba'aa,\nOo ninka naftu waa ka dhacdaa, oo bal xaggee buu joogaa isagu?\n11 Biyuhu badda way ka dhammaadaan,\nOo webiguna waa gudhaa oo waa iska engegaa,\n12 Sidaas oo kalaa dadku u jiifsada oo mana uu kaco,\nOo jeeray samooyinku wada baabba'aan iyagu sooma toosi doonaan,\nOo hurdadoodana kama kici doonaan.\n13 Hahe bal maad She'ool igu qarisid,\nOo bal maad meel qarsoon igu haysid ilaa cadhadaadu dhaafto,\nOo bal maad wakhti go'an ii qabatid, oo aad i soo xusuusatid!\n14 Mar hadduu nin dhinto, miyuu soo noolaanayaa?\nMaalmaha dadaalkayga oo dhan waan iska sugi lahaa\nIlaa uu isbeddelkaygu yimaado.\n15 Waad ii yeedhi lahayd, oo anna waan kuu jawaabi lahaa;\nOo adna waxaa damac kaa geli lahaa shuqulkii gacmahaaga.\n16 Laakiinse haatan waad tirisaa tallaabooyinkayga,\nBalse miyaadan dembigayga isha ku hayn?\n17 Xadgudubkaygii kolay baa lagu xidhay,\nOo xumaantaydiina meel baad ku dhuujisay.\n18 Oo sida xaqiiqada ah buurtii dhacdaa waa baabba'daa,\nOo dhagaxiina meeshiisii wuu ka dhaqaaqaa.\n19 Biyuhu dhagaxyaday lisaan,\nOo daadkooduna wuxuu qaada ciidda dhulka,\nOo adna sidaasoo kalaad u baabbi'isaa binu-aadmiga rajadiisa.\n20 Weligaaba waad ka adkaataa isaga, oo isna wuu iska baxaa,\nOo jaahiisa waad beddeshaa, oo waad iska dirtaa isaga.\n21 Wiilashiisa waa la sharfaa, laakiinse isagu waxba kama oga;\nOo haddana hoos baa loo ridaa, laakiinse isagu waxba kama garto iyaga.\n22 Laakiinse xanuunka jidhkiisa oo keliya buu gartaa,\nOo nafsaddiisa oo keliya ayuu u baroortaa.\n1 Markaasaa Eliifas kii reer Teemaan isagii u jawaabay, oo wuxuu ku yidhi,\n2 War nin xigmad lahu miyuu ku jawaabaa aqoon aan waxba tarayn,\nOo bal miyuu calooshiisa ka buuxiyaa dabaysha bari?\n3 Miyayse ku habboon tahay inuu ku xaajowdo hadal aan faa'iido lahayn,\nAmase hadallo uusan innaba wanaag ku samayn karin?\n4 Cabsida waad baabbi'isaa,\nOo cibaadadana Ilaah hortiisa waad ka joojisaa.\n5 Waayo, afkaaga waxaa wax bara xumaantaada,\nOo waxaad doorataa carrabka khaa'inka.\n6 Haddaba waxaa ku xukuma afkaaga oo aniga ma aha;\nHubaal bushimahaaga qudhooda ayaa kugu marag fura.\n7 War ma ninkii binu-aadmiga ugu hor dhashaad tahay?\nMase buuraha hortood baad soo dhalatay?\n8 War talada qarsoon oo Ilaah miyaad maqashay?\nOo nafsaddaada miyaad xigmad ula hadhay?\n9 War maxaad og tahay, oo aannan annagu ogayn?\nOo bal maxaad garanaysaa, oo aannan garanayn?\n10 Waxaa nala jooga rag cirro leh iyo odayaal da' weyn,\nOo aabbahaa ka sii fil weyn.\n11 Ma kugu yar yihiin qalbiqabowjiska Ilaah\nIyo erayga sida qabow kuula macaamiloodaa?\n12 Bal maxaa qalbigaagu kuu fogeeyaa?\nMaxaase indhahaagu u gabgab leeyihiin?\n13 Oo aad ruuxaaga Ilaah ugu soo jeedisaa,\nOo erayo caynkaas ah aad afkaaga uga soo daysaa?\n14 Bal binu-aadmigu muxuu yahay oo uu daahir ahaado?\nKii naagu dhashayse muxuu yahay oo uu xaq ahaado?\n15 Bal eeg, Ilaah ma aamino kuwiisa quduuska ah,\nOo xataa samooyinku hortiisa daahir kuma aha.\n16 Haddaba bal sidee buu u daahir ahaanayaa nin karaahiyo iyo wasakhaan ah,\nOo dembiga sida biyo u cabbaa!\n17 Bal i maqal, wax baan ku tusayaa,\nOo wixii aan arkay oo dhan waan kuu sheegayaa;\n18 (Kuwaasoo rag xigmad lahu ay awowayaashood ka heleen,\nOo ayan qarin,\n19 Kuwaasoo dalka keligood la siiyey,\nOo uusan shisheeye innaba dhex mari jirin.)\n20 Ninkii shar ahu sida naag u foolato oo kale ayuu u xanuunsadaa cimrigiisa oo dhan,\nIntaas oo ah sannadihii loo kaydiyey kuwa wax dulma.\n21 Oo sanqadh cabsi leh ayaa dhegihiisa gasha,\nOo wakhtiga barwaaqadana baabbi'iyuhu waa u soo iman doonaa.\n22 Isagu ma rumaysto inuu gudcurka ka noqon doono,\nIyo inay seeftu isaga sugayso.\n23 Meel meel buu cunto u wareegaa isagoo leh, Meeday?\nOo wuxuu og yahay inay maalinta gudcurku isaga u diyaar tahay.\n24 Waxaa isaga bajiya dhib iyo cidhiidhi,\nOo isagay uga adkaadaan sida boqor dagaal isu diyaariyey,\n25 Maxaa yeelay, isagu gacantiisuu Ilaah ku taagay,\nOo Ilaaha Qaadirka ah kibir buu ku caasiyaa.\n26 Wuxuu kula ordaa madax adag\nIyo gaashaammadiisa biro ku taagan yihiin.\n27 Maxaa yeelay, wejiga ayuu ka cayilay,\nOo bowdooyinkana baruur buu ku yeeshay,\n28 Oo wuxuu degay magaalooyin baabba' ah,\nIyo guryo aan lagu hoyan,\nOo u diyaarsan inay tuulmooyin burbur ah noqdaan.\n29 Isagu taajir noqon maayo, oo maalkiisuna sii raagi maayo,\nOo dhulkana ku sii waari maayo.\n30 Isagu marnaba gudcur ka bixi maayo,\nOo laamihiisa olol baa qallajin doona,\nOo neefta afkiisa ayaa qaadi doonta.\n31 Yuusan wax aan waxba tarayn isku hallayn, isagoo iskhiyaaneeya,\nWaayo, wax aan waxba tarayn ayaa abaalgudkiisa ahaan doona.\n32 Wakhtigiisii ka hor buu dhammaan doonaa,\nOo laantiisuna ma cagaaroobi doonto.\n33 Sida canabka ayuu midhihiisa ceedhiin iska ridi doonaa,\nOo sida saytuunka ayuu ubaxiisa iska daadin doonaa.\n34 Waayo, ururka cibaadalaawayaashu wuxuu ahaan doonaa wax aan waxba dhalin,\nOo teendhooyinka kuwa laaluushka qaatana dab baa baabbi'in doona.\n35 Iyagu waxay uuraystaan belaayo, xumaanna way dhalaan,\nOo calooshooduna waxay diyaarisaa khiyaano.\n1 Markaasaa Ayuub u jawaabay, oo wuxuu ku yidhi,\n2 Anigu waan maqlay waxyaalo badan oo caynkaas ah.\nIdinku dhammaantiin waxaad tihiin qalbiqabowjiyayaal qalqalloocan.\n3 Hadal dabayl ahu miyuu dhammaadaa?\nBalse maxaa kaa dhirfinaya oo aad u jawaabaysaa?\n4 Haddii naftiinnu ahaan lahayd naftayda,\nAnigu waan u hadli kari lahaa sidiinna oo kale,\nOo hadal waan idinku kor tuuli kari lahaa,\nOo madaxaygana waan idinku ruxruxi kari lahaa.\n5 Laakiinse anigu afkayga waan idinku xoogayn lahaa,\nOo tacsiyaynta bushimahayguna way idin qalbi qabowjin lahayd.\n6 Anigu haddaan hadlo xanuunkaygu igama yaraado,\nOo haddaan iska aamusona miyaan in ka yar xanuunsadaa?\n7 Laakiinse haatan wuu i daaliyey,\nOo guutadaydii oo dhan cidlo baad ka dhigtay.\n8 Waad i qabsatay, taasuna waa marag iga gees ah,\nOo waxaa igu kaca macluulkayga, oo fool ka fool ayuu igu markhaati furaa.\n9 Isagoo cadhaysan ayuu i dildillaacsaday, oo wuu i silciyey,\nWuuna igu ilko jirriqsaday,\nOo cadowgaygii indhuhuu igu caddeeyey.\n10 Iyagu afkay ii kala qaadeen,\nOo quudhsasho ayay dhabanka igaga dharbaaxeen,\nOo dhammaantoodna way isu kay wada urursadaan.\n11 Ilaah wuxuu gacantooda i geliyaa cibaadalaawayaasha,\nOo wuxuu igu dhex tuuraa gacmaha kuwa sharka ah.\n12 Anigoo iska istareexsan ayuu i kala jejebiyey,\nOo intuu surka i qabtay ayuu i kala burburiyey,\nOo weliba intuu meel i qotomiyey ayuu goolibaadh iga dhigtay.\n13 Qaansoolayaashiisii ayaa i hareereeya,\nOo kelyahaygii ayuu kala googooyaa,\nOo xammeetidaydiina dhulkuu ku daadshaa.\n14 Isagu wuu i jejebiyaa oo nabarba nabar buu iiga kor mariyaa;\nOo sidii nin xoog badan ayuu orod igula soo kacaa.\n15 Korkayga waxaan ku tolay joonyad,\nOo xooggaygiina ciiddaan ku riday.\n16 Wejigaygii oohin buu la beddelmay,\nOo indhaha daboolkoodana waxaa ii jooga hooskii dhimashada,\n17 In kastoo aanay xaqdarro ku jirin gacmahayga,\nOo uu baryootankayguna daahir yahay.\n18 Dhulkow, dhiiggayga ha qarinin,\nOo qayladayduna yaanay meelay ku nasato lahaan.\n19 Oo hadda bal eeg, markhaatigaygii wuxuu joogaa samada,\nOo kii ii dammiintaana xagga saruu joogaa.\n20 Saaxiibbaday way igu qoslaan,\nLaakiinse indhahaygu ilmo bay u daadiyaan xag Ilaah.\n21 Bal muu jiro mid dadka Ilaah ula hadla,\nSiduu nin deriskiisa ugu hadlo oo kale.\n22 Waayo, markii dhawr sannadood dhaafaan,\nWaxaan mari doonaa jidka aanan mar kale dib uga soo noqonayn.\n1 Ruuxaygii waa tabardarnaaday, cimrigaygiina waa dhammaaday,\nOo qabrigu waa ii diyaar.\n2 Sida xaqiiqada ah waxaa ila jooga majaajilowyo,\nOo ishayduna waxay fiiro u leedahay ka cadhaysiintooda.\n3 Haddaba rahaamad i sii, oo dammiin ii noqo;\nBal yaa jooga oo gacanta dhaar iigu dhiibaya?\n4 Waayo, qalbigooda waxgarashadii waad ka qarisay,\nOo sidaas daraaddeed iyaga ma aad sarraysiin doontid.\n5 Kii saaxiibbadiis u yeedha inay maal ka qaybgeliyaan,\nCarruurtiisu way indha beeli doonaan.\n6 Oo weliba isagu wuxuu iga dhigay wax ay dadku ku halqabsadaan,\nOo waxaan noqday mid ay dadku candhuuf ku tufaan.\n7 Indhahaygii murug bay la arag daranyihiin,\nOo xubnahaygii oo dhammuna waxay noqdeen sidii hoos oo kale.\n8 Dadkii toolmoonu waxan way la yaabayaan,\nOo kan aan xaqa qabinuna wuxuu ku kacayaa cibaadalaawaha.\n9 Laakiinse kii xaq ahu jidkiisa wuu ku sii adkaysan doonaa,\nOo kii gacmo nadiifsan lahuna aad iyo aad buu u sii xoogaysan doonaa.\n10 Laakiinse idinku dhammaantiin bal soo noqda oo ii kaalaya,\nOo anna nin xigmad leh idinkama heli doono.\n11 Cimrigaygii waa dhammaaday,\nOo qasdigaygii iyo fikirradii qalbigayguba waa baabbe'een.\n12 Habeenka waxay u beddelaan maalin,\nOo waxay yidhaahdaan, Iftiinku waa u dhow yahay gudcurka.\n13 Haddaan She'ool u rajeeyo sida gurigaygii oo kale,\nAma haddaan gogoshayda gudcurka ku dhex fidsado,\n14 Oo haddaan qudhunka ku idhaahdo, Adigu waxaad tahay aabbahay,\nOo aan dirxigana ku idhaahdo, Adigu waxaad tahay hooyaday iyo walaashay,\n15 Bal markaas meeday rajadaydu?\nOo bal yaase rajadayda arki doona?\n16 Waxay hoos ugu dhaadhici doontaa qataarrada She'ool,\nMarkaannu ciidda wada galno.\n2 War ilaa goormaad hadallo sii wadaysaan?\nWar bal fiirsada, oo annana dabadeed baannu hadlaynaa.\n3 War bal maxaa sida xayawaan naloogu tiriyaa?\nOo bal maxaannu hortiinna ugu nijaasownay?\n4 War waa adiga xanaaq daraaddiis isla jeexjeexayaye\nDhulka ma daraaddaa baa looga tegayaa?\nMase dhagaxa ayaa meeshiisa laga rujinayaa?\n5 Hubaal iftiinka sharrowgu wuu demi doonaa,\nOo ololka dabkiisuna siima iftiimi doono.\n6 Iftiinka teendhadiisu wuxuu ahaan doonaa gudcur,\nOo laambaddiisa kor taalna way demi doontaa.\n7 Tallaabooyinka itaalkiisu way iscidhiidhin doonaan,\nOo taladiisu isagay hoos u ridi doontaa.\n8 Waayo, isagu wuxuu cagta gashadaa shabag,\nOo wuxuu ku kor socdaa dabin.\n9 Waxaa isaga cedhibta ku dhegi doona dabin,\nOo qool baana qabsan doona.\n10 Waxaa dhulka ugu qarsan siriq,\nOo jidkana waxaa u yaal dabin.\n11 Dhinac kasta waxaa ka bajin doona cabsi,\nOo xataa gadaalna way ka soo eryan doontaa.\n12 Xooggiisa waxaa dili doonta gaajo,\nOo belaayona agtiisay diyaar ku tahay.\n13 Oo waxay baabbi'in doontaa xubnaha jidhkiisa,\nOo curadka dhimashada ayaa xubnihiisa baabbi'in doona.\n14 Oo isaga waa laga rujin doonaa teendhadiisa uu isku halleeyo,\nOo waxaa loo keeni doonaa boqorka cabsida.\n15 Teendhadiisa waxaa ku jiri doona wax aan wixiisii ahayn,\nOo hoygiisana waxaa lagu soo kor firdhin doonaa baaruud.\n16 Xididdadiisa hoose way qallali doonaan,\nOo laamihiisa sarena waa la jari doonaa.\n17 Dhulka laguma xusuusan doono,\nOo jidkana magac kuma uu yeelan doono.\n18 Isaga iftiin baa gudcur looga kaxayn doonaa,\nOo dunidana waa laga eryi doonaa.\n19 Oo isagu dadkiisa kuma dhex lahaan doono wiil uu dhalay iyo mid uu wiilkiisii dhalay toona,\nAma mid ku hadha meelihii uu degganaan jiray.\n20 Dadka ka dambeeyaa waxay ka yaabi doonaan wakhtigiisa,\nSidii ay kuwii horeba uga baqeen.\n21 Sida xaqiiqada ah guryaha kuwa aan xaqa ahayn waa sidaas oo kale,\nOo kii aan Ilaah aqoon meeshiisiina waa tan.\n1 Markaasaa Ayuub u jawaabay oo wuxuu yidhi,\n2 War ilaa goormaad naftayda dhibaysaan\nOo aad erayo igu burburinaysaan?\n3 Toban jeer baad i caydeen,\nHaddaba miyaydaan ka xishoonayn inaad saas oo xun iila macaamilootaan?\n4 Oo sida xaqiiqada ah haddaan qaldamay,\nQaladkaygu aniguu igu hadhayaa.\n5 Oo sida xaqiiqada ah haddaad iska kay weynaynaysaan,\nOo aad ceebtayda igu caddaysaan inaan dembi leeyahay,\n6 Haddaba bal ogaada in Ilaah i afgembiyey,\nOo uu shabagtiisii igu wareejiyey.\n7 Bal eega, dulunka daraaddiis waan u qayliyaa, laakiin lay maqli maayo,\nOo caawimaad waan u qayshadaana, caddaaladduse ma jirto.\n8 Jidkaygii ayuu ooday si aanan u dhaafi karin,\nOo wadiiqooyinkaygiina gudcur buu ka dhigay.\n9 Ammaantaydii wuu iga xayuubiyey,\nOo taajkiina madaxayga wuu ka qaaday.\n10 Xagga iyo xaggaaba wuu iga dumiyey, oo baabba' waan noqday,\nOo rajadaydiina sidii geed oo kale ayuu u rujiyey.\n11 Aad buu iigu cadhooday,\nOo sida mid cadowgiisa ah ayuu igu tiriyaa.\n12 Ciidammadiisii oo dhammu way wada yimaadaan,\nOo jid bay dhistaan si ay iigu kacaan,\nOo teendhadayda hareeraheeda ayay degaan.\n13 Walaalahay wuu iga fogeeyey,\nOo kuwii aan iqiinna way iga wada shisheeyoobeen.\n14 Ehelkaygii way i dayriyeen,\nOo saaxiibbadaydiina way i illoobeen.\n15 Kuwa reerkayga ku hoyda, iyo gabdhaha addoommahayga ahuba waxay igu tiriyaan shisheeye,\nOo hortooda waxaan ku ahay ajanabi.\n16 Waxaan u yeedhaa addoonkaygii,\nOo in kastoo aan afkayga ku baryo, iima jawaabo innaba.\n17 Naagtaydu waxay nacdaa neeftayda,\nOo carruurtii hooyaday dhashayna waxay nacaan baryootankayga.\n18 Xataa dhallaanka yaryaru way i quudhsadaan,\nOo haddaan sara joogsado way i caayaan.\n19 Saaxiibbadaydii aan ku kalsoonaa oo dhammu way i karahsadaan,\nOo kuwii aan jeclaana way igu soo jeesteen.\n20 Haraggayga iyo hilibkaygu waxay ku dhegaan lafahayga,\nOo dirqi baan ku baxsaday.\n21 Saaxiibbadayow, ii naxa, oo ii naxa,\nWaayo, gacantii Ilaah baa i taabatay.\n22 Maxaad sidii Ilaah iigu silcisaan?\nOo bal maxaad dhibaatada jidhkayga uga dhergi weydeen?\n23 Waxaan jeclaan lahaa in erayadayda la qoro!\nIyo in kitaab gudihiis lagu qoro!\n24 Iyo inay weligood dhagax kula qornaadaan\nQalin bir ah iyo rasaas!\n25 Laakiinse waan ogahay in kii i soo furtay nool yahay,\nIyo inuu ugudambaysta dhulka ku istaagi doono.\n26 Oo markii haraggaygu sidaas u baabba'o dabadeed,\nAyaan anigoo aan jiidh lahayn Ilaah arki doonaa,\n27 Kaasoo aan aniga qudhaydu arki doono,\nOo indhahaygu ay fiirin doonaan, oo aanay kuwa mid kale arkayn.\nQalbigaygu waa taag daranyahay.\n28 Haddaad istidhaahdaan, War xaalkan salkiisu isagaa laga helay,\nBal maxaannu isaga u silcinnaa?\n29 Si aad u ogaataan in xukun jiro,\nWaxaad ka cabsataan seefta,\nMaxaa yeelay, cadhadu waxay keentaa taqsiirta seefta.\n1 Markaasaa Soofar oo ahaa reer Nacamaatii u jawaabay, oo wuxuu yidhi,\n2 Haddaba waxaa ii jawaaba fikirradayda,\nOo sababtu waxay tahay degdegga igu jira.\n3 Waxaan maqlay canaanta i ceebaysa,\nOo waxaa ii jawaabta waxgarashadayda.\n4 Miyaadan ogayn in waayihii hore iyo\nTan iyo waagii binu-aadmiga dhulka la saaray\n5 Ay guulaysashada sharrowyadu gaaban tahay,\nOo farxadda cibaadalaawayaashuna ay daqiiqad qudha tahay?\n6 In kastoo sarrayntiisu ay samada korto,\nOo madaxiisuna uu daruuraha gaadho,\n7 Wuxuu weligiis u baabbi'i doonaa sida saxaradiisa oo kale.\nOo kuwii isaga arki jiray waxay odhan doonaan,\nWar meeh isagii?\n8 Sida riyo ayuu u libdhi doonaa, oo lama heli doono,\nHubaal waxaa loo eryi doonaa sida riyada habeenka.\n9 Ishii isaga aragtay mar dambe ma ay arki doonto,\nOo meeshiisiina mar dambe uma ay jeedi doonto.\n10 Carruurtiisu waxay wax ka baryi doonaan masaakiinta,\nOo gacmahooduna dib bay u celin doonaan maalkiisa.\n11 Lafihiisana waxaa ka buuxa xoogga dhallinyaranimada,\nLaakiinse ciidda dhexdeeduu la jiifsan doonaa.\n12 In kastoo xumaantu afkiisa la macaan tahay,\nIn kastoo uu carrabkiisa ku hoos qarsado,\n13 In kastoo uu kaydsado, oo uusan iska sii dayn,\nLaakiinse uu afkiisa ku sii haysto,\n14 Kolleyba cuntadiisu mindhicirkiisay ku beddelantaa,\nOo waxay uurkiisa ku noqataa waabayo jilbis.\n15 Isagu maal buu liqay, laakiinse mar kaluu soo mantagi doonaa,\nOo Ilaah baa calooshiisa ka soo saari doona.\n16 Wuxuu nuugi doonaa mariidka jilbisyada,\nOo waxaa isaga dili doona mas carrabkiis.\n17 Oo ma uu fiirin doono webiyada,\nIyo durdurrada la barwaaqaysan malabka iyo subagga.\n18 Wixii uu ku hawshooday wuu soo celin doonaa, oo ma uu liqi doono,\nOo maalka uu faa'iidada u helayna siduu yahay uguma uu farxi doono.\n19 Waayo, wuxuu dulmay oo dayriyey masaakiinta,\nOo wuxuu xoog ku qaatay guri uusan dhisin.\n20 Uurkiisu xasilloonaan ma lahayn,\nTaas daraaddeed waxa uu jecel yahay oo dhan waxba kama uu badbaadin doono.\n21 Wuxuu liqay wax ka hadhay lama arkin,\nSidaas daraaddeed barwaaqadiisu siima raagi doonto.\n22 Markuu dheregsan yahay ayuu cidhiidhi dhex geli doonaa,\nOo mid kasta oo belaayaysan gacantiisa ayaa ku soo degi doonta.\n23 Markuu ku dhow yahay inuu calooshiisa buuxsado,\nAyaa Ilaah wuxuu ku soo tuuri doonaa kulaylka cadhadiis,\nOo wuu ku soo shubi doonaa intuu wax cunayo.\n24 Wuu ka carari doonaa hubka birta ah,\nOo qaansada naxaasta ahu fallaadh bay ka dhex dusin doontaa.\n25 Wuu soo jiidaa, kolkaasay jidhkiisa ka soo baxdaa,\nHubaal caaradda dhalaalaysa ayaa beerkiisa ka soo baxda,\nOo cabsi baa isaga ku dhacda.\n26 Gudcurka oo dhanna waxaa meel loogu kaydiyey khasnadihiisa;\nOo dab aan la afuufin ayaa isaga dhammayn doona,\nWuuna baabbi'in doonaa waxa teendhadiisa ku dhex hadhay.\n27 Samooyinku waxay daaha ka qaadi doonaan xumaantiisa,\nOo dhulkuna isaguu ku kici doonaa.\n28 Hodanka reerkiisu wuu ka dhammaan doonaa,\nOo maalinta cadhada Ilaah ayaa maalkiisu libdhi doonaa.\n29 Intaasu waxaa weeye qaybta ninkii shar ahu uu xagga Ilaah ka helayo,\nIyo wixii Ilaah dhaxal ahaan ugu amray.\n2 Maqla oo warkayga aad u dhegaysta,\nOo tanuna ha noqoto wixii aad igu qalbiqabowjisaan.\n3 Bal mar ii oggolaada aan hadlee,\nOo kolkii aan hadlo dabadeed iska sii majaajilooda.\n4 Balse anigu ma dad baan ka ashtakoonayaa?\nMaxaan u ahaan waayay mid aan dulqaadan?\n5 Bal i eega, oo yaaba,\nOo afkiinna gacanta saara.\n6 Oo xataa markaan soo xusuusto waan welwelaa,\nOo jidhkaygana waa hoog iyo ba'.\n7 Bal maxay kuwa sharka ahu u noolaanayaan?\nOo ay u gaboobayaan? Balse maxay xoog badan u yeeshaan?\n8 Farcankoodu iyagoo la jooga hortooduu ku xoogaystaa,\nOo dhashoodiina hortooday ku dhisan yihiin.\n9 Reerahoodu cabsi way ka ammaan galeen,\nOo ushii Ilaahna iyaga ma kor saarna.\n10 Dibidoodu way dhalaan, oo marnaba madhalays ma noqdaan,\nSacyahooduna way dhalaan, dhicis mana keenaan.\n11 Dhallaankooda dibadday u baxshaan sidii adhi oo kale,\nOo carruurtooduna way cayaaraan.\n12 Waxay ku gabyaan daf iyo kataarad,\nOo dhawaaqa biibiilaha way ku reyreeyaan.\n13 Cimrigooda waxay ku dhammaystaan barwaaqo,\nOo dabadeedna daqiiqad ayay She'ool ku dhaadhacaan.\n14 Laakiin waxay Ilaah ku yidhaahdeen, War naga tag,\nWaayo, dooni mayno aqoonta jidadkaaga.\n15 Waa maxay Ilaaha Qaadirka ah, oo aan u adeegayno?\nBalse maxaa faa'iido ah oo aannu ka helaynaa, haddaan isaga u tukanno?\n16 Bal eeg, barwaaqadoodii gacantooda kuma jirto,\nKuwa sharka ahna taladoodu way iga fog tahay.\n17 Immisa jeer baa laambadda kuwa sharka ah la demiyaa?\nOo immisa jeer baa belaayo ku kor degtaa?\nOo immisa jeer baa Ilaah isagoo cadhaysan xanuun u qaybiyaa?\n18 Oo ay sababtaas aawadeed u noqdaan sidii xaab dabayl ka horreeya,\nIyo sidii buunshe uu duufaanu kaxeeyo?\n19 Idinku waxaad tidhaahdaan, Ilaah xumaantiisii wuxuu u kaydiyaa sharrowga carruurtiisa.\nHaddaba isagu sharrowga ha ugu abaalgudo si uu laftigiisu u ogaado aawadeed.\n20 Indhihiisu ha arkeen halligaaddiisa,\nOo isagu ha cabbo Ilaaha Qaadirka ah cadhadiisa.\n21 Waayo, waa maxay farxadda uu reerkiisa ka helo,\nMarkii cimrigiisa dhexda laga gooyo?\n22 Bal ma Ilaah baa wax la baraa?\nMaxaa yeelay, isagaa xukuma xataa kuwa sare.\n23 Mid baa dhinta isagoo xooggiisu ku dhan yahay,\nOo istareexsan oo xasilloon,\n24 Oo aad u buuran,\nOo dhuuxa lafihiisuna qoyan yahay.\n25 Oo mid kalena wuxuu ku dhintaa naf qadhaadh,\nIsagoo aan weligiis wanaag dhedhemin.\n26 Habase yeeshee isku si bay ciidda u dhex jiifsadaan,\nOo dirxi baa korkooda daboola.\n27 Bal eega, anigu waan ogahay fikirradiinna,\nIyo xeesha aad qaldan igu hindisaysaan.\n28 Waayo, waxaad tidhaahdaan, War meeh gurigii amiirku?\nOo meeday teendhadii sharrowgu ku dhex hoyan jiray?\n29 Miyeydaan weyddiin kuwa jidka mara?\nOo miyeydaan garanayn calaamooyinkooda?\n30 Iyo in ninkii sharrow ah loo celiyey maalinta belaayada?\nIyo in hore loogu sii kaxaynayo maalinta cadhada?\n31 Bal yaa jidkiisa isaga hortiisa ugu caddayn doona?\nOo bal yaa isaga ka abaalmarin doona wixii uu sameeyey?\n32 Laakiinse isaga waxaa loo qaadi doonaa xabaasha,\nOo qabrigiisa waa la ilaalin doonaa.\n33 Waxaa isaga u macaanaan doonta ciidda dooxada,\nOo dadka oo dhammuna isagay soo daba kici doonaan,\nSida kuwii aan tirada lahayn oo isagii ka horreeyeyba ay u dhinteen.\n34 Haddaba bal maxaad si aan waxba tarayn iigu qalbiqabowjinaysaan,\nMaxaa yeelay, jawaabihiinnii been oo keliya ayaa ku hadhay?\n1 Markaasaa Eliifas oo ahaa reer Teemaan u jawaabay, oo wuxuu ku yidhi,\n2 Ma nin baa Ilaah wax u tari kara?\nHubaal kii xigmad lahu isagaa wax isu tara.\n3 Balse ma Ilaaha Qaadirka ah baa xaqnimadaada ku farxa?\nMase faa'iido bay u tahay isaga inaad jidkaaga qummaatisid?\n4 War ma cabsidaada daraaddeed buu kuu canaantaa?\nOo saas daraaddeed miyuu dacwad kuula galaa?\n5 Sow sharkaagu ma badna?\nXumaatooyinkaagu dhammaad ma laha.\n6 Waayo, sababla'aan baad walaalkaa rahaamad uga qaadatay,\nOo kuwii arradnaana dharkoodii baad ka mudhuxsatay.\n7 Kii daallanaana ma aadan siin biyo uu cabbo,\nOo kii gaajaysnaana cunto baad ka hagratay.\n8 Laakiinse ninkii xoog badnaa isagaa dhulka haystay;\nOo ninkii sharaf lahaana isagaa dalka degganaa.\n9 Carmallada baad gacan madhnaan ku eriday,\nOo agoonta gacmahoodiina waa la jebiyey.\n10 Sidaas daraaddeed waxaa hareerahaaga ku wareegsan dabinno,\nOo waxaa ku dhibaya cabsi kedis ah,\n11 Ama gudcur aadan waxba ku arki karin,\nOo waxaa ku qariya biyo aad u badan.\n12 War sow Ilaah kuma jiro samada sare?\nOo bal eega xiddigaha dheeraantooda iyo siday u sarreeyaan!\n13 Oo adna waxaad leedahay, War Ilaah muxuu yaqaan?\nOo gudcurka qarada leh miyuu wax ku dhex xukumi karaa?\n14 Waxaa isaga ku wareegsan daruuro qaro waaweyn, si uusan wax u arag,\nOo isagu wuxuu ku socdaa wareegga samada.\n15 War ma waxaad doonaysaa inaad sii haysatid jidkii hore\nEe sharrowyadu ku socon jireen?\n16 Iyaba waxaa la dhufsaday wakhtigoodii ka hor,\nOo aasaaskoodiina daad baa baabbi'iyey.\n17 Waxay Ilaah ku yidhaahdeen, War naga tag,\nBal maxaa Ilaaha Qaadirka ahu nagu samayn karaa?\n18 Laakiin isagu wuxuu guryahooda ka buuxiyey waxyaalo wanwanaagsan;\nTalada sharrowguse way iga fog tahay.\n19 Kuwa xaqa ahu way arkaan oo way farxaan,\nOo kuwa aan xaqa qabinuna way ku qoslaan oo ku majaajiloodaan,\n20 Waxayna yidhaahdaan, Sida xaqiiqada ah kuwii nagu kacay waa la baabbi'iyey,\nOo kuwoodii hadhayna dab baa liqay.\n21 Haddaba isaga la heshii, oo iska nabdoonow,\nWaayo, sidaasaa wanaag kuugu iman doonaa.\n22 Haddaba waan ku baryayaaye, sharciga afkiisa ka aqbal,\nOo erayadiisana qalbigaaga geli.\n23 Waa lagu dhisi doonaa haddaad Ilaaha Qaadirka ah u noqotid,\nOo aad xaqdarrada teendhooyinkaaga ka fogaysid.\n24 Khasnaddaada waxaad ku xoortaa ciidda,\nOo dahabka Oofirna waxaad ku dhex tuurtaa dhagaxyada durdurka,\n25 Oo Ilaaha Qaadirka ahuna wuxuu kuu noqon doonaa khasnad,\nIyo lacag qiime badan.\n26 Oo markaasaad Ilaaha Qaadirka ah ku farxi doontaa,\nOo wejigaagana Ilaah baad kor ugu qaadi doontaa.\n27 Oo isagaad u tukan doontaa, oo isna wuu ku maqli doonaa,\nOo adna waxaad bixin doontaa waxyaalihii aad nidartay.\n28 Adiguna wax baad amri doontaa, oo waa laguu adkayn doonaa;\nOo jidadkaaguna iftiin bay lahaan doonaan.\n29 Markii hoos laguu tuuro, waxaad odhan doontaa, Waa lay sarraysiinayaa,\nOo qofkii hooseeyana isagaa badbaadin doona.\n30 Oo wuxuu samatabbixin doonaa kii aan xaq qabin;\nHubaal isaga waxaa lagu samatabbixin doonaa nadiifsanaanta gacmahaaga.\n2 Xataa maantadan guryankayga cabashada ahu waa qadhaadh yahay,\nOo gacanta i saaranuna waa ka sii daran tahay cabashadayda.\n3 Waxaan jeclaan lahaa inaan ogaado meeshaan isaga ka heli karo,\nSi aan kursigiisa ugu imaado!\n4 Dacwadayda ayaan hortiisa ku diyaarin lahaa,\nOo afkaygana hadallo dood ah baan ka buuxin lahaa.\n5 Waxaan jeclaan lahaa inaan ogaado erayada uu iigu jawaabayo,\nOo aan garto bal waxa uu igu odhanayo.\n6 Ma wuxuu igula diriri lahaa xooggiisa badan?\nMaya, laakiinse wuu i maqli lahaa.\n7 Kii qummanu halkaasuu isaga kula xaajoon kari lahaa,\nOo anna saasaan xaakinkayga uga samatabbixi lahaa weligayba.\n8 Bal eega, hore baan u socdaa, laakiinse isagu halkaas ma joogo,\nOo dib baan u socdaa, laakiinse ma aan heli karo.\n9 Oo waxaan tagaa xagga bidix markuu shaqaynayo, laakiinse uma aan jeedi karo;\nOo wuxuu ku dhuuntaa xagga midig laakiinse kama arki karo.\n10 Laakiinse wuu yaqaan jidkaan maro,\nOo markuu i tijaabiyo waxaan u soo bixi doonaa sida dahab oo kale.\n11 Cagtaydu waxay ku adkaatay tallaabooyinkiisa,\nJidkiisii waan xajiyey, oo dhanna ugama aan leexan.\n12 Dib ugama noqon amarkii bushimihiisa,\nOo erayadii afkiisana waxaan u hayay wax ka qiimo badan cuntada aanan ka maarmin.\n13 Laakiinse wax qudha ayuu goostay, bal yaa ka leexin kara?\nOo wixii naftiisu doonaysaba wuu sameeyaa.\n14 Waayo, wuxuu oofiyaa wixii la ii amray,\nOo waxyaalo badan oo saasoo kale ah ayuu maankiisa ku hayaa.\n15 Sidaas daraaddeed ayaan hortiisa uga naxaa,\nOo markaan ka fikiraba waan ka baqaa isaga.\n16 Waayo, Ilaah ayaa qalbigayga itaal darreeyey,\nOo Ilaaha Qaadirka ah ayaa iga nixiyey,\n17 Maxaa yeelay, gudcurka hortiis layma baabbi'in,\nOo gudcurkii qarada lahaana wejigayga kama uu daboolin.\n1 Ilaaha Qaadirka ahu muxuu wakhtiyo u kaydin waayaa?\nKuwa isaga yaqaanse maxay maalmihiisa u arki waayaan?\n2 Waxaa jira kuwa soohdinta dalka durkiya,\nOo waxay xoog ku dhacaan adhyo, kolkaasay daajiyaan.\n3 Oo waxay iska kaxaystaan dameerka agoonta,\nOo waxay rahaamad u qaataan naag carmal ah dibigeed.\n4 Saboolka baahan ayay jidka ka leexiyaan,\nOo masaakiinta dhulkana dhammaantood way wada dhuuntaan.\n5 Bal eeg, sida dameerdibadeedyo lamadegaanka jooga\nAyay shuqulkooda ugu baxaan, iyagoo cunto aad u doonaya;\nCidladuna carruurtooda cuntay u soo bixisaa.\n6 Cuntadooda waxay ka goostaan berrinka,\nOo waxay xaabxaabaan canabka kuwa sharrowyada ah.\n7 Oo habeenkii oo dhan iyagoo qaawan oo aan dhar lahayn ayay jiifsadaan,\nOo dhaxanta waxay ka huwadaanna ma leh.\n8 Waxaa iyaga qoya roobka buuraha,\nOo gabbaadla'aan daraaddeed ayay dhagaxa u dugsadaan.\n9 Waxaa jira kuwa agoonta naaska ka dhufsada,\nOo masaakiintana rahaamad ka qaata,\n10 Sidaas daraaddeed waxay warwareegaan iyagoo qaawan oo aan dhar qabin,\nOo iyagoo gaajaysan ayay xidhmooyinka sidaan.\n11 Waxay saliid ku sameeyaan nimankaas derbiyadooda gudahooda,\nMacsarooyinkoodana way tuntaan, iyagoo harraadsan.\n12 Dadku magaalooyinka way ka cabaadaan,\nOo nafta kuwa dhaawacanuna way qaylisaa,\nLaakiinse Ilaah nacasnimadaa ma fiiriyo.\n13 Kuwaasu waxay ka mid yihiin kuwa nuurka ku caasiyooba,\nOo jidadkiisa ma ay yaqaaniin,\nOo dhabbayaashiisana ma ay sii hayaan.\n14 Gacankudhiigluhu kaaha waaberi wuu la soo kacaa, oo wuxuu dilaa miskiinka iyo saboolka baahan,\nOo habeenkiina isagu waa sida tuug oo kale.\n15 Oo isha dhillayguna waxay sugtaa fiidka,\nOo wuxuu isyidhaahdaa, Ninna ima arki doono,\nOo wuu hagoogtaa.\n16 Oo goor gudcur ah ayay guryaha dhacaan,\nOo maalinnimadana meel bay isku xidhaan,\nOo iftiinka maba yaqaaniin.\n17 Waayo, subaxnimadu dhammaantood waxay u tahay sida hooska dhimashada,\nMaxaa yeelay, waxay yaqaaniin cabsida hooska dhimashada.\n18 Isagu biyaha dushooda wuu ku dheereeyaa,\nQaybtoodii dhulkaa lagu habaaray,\nIsagu uma leexdo xagga jidka beeraha canabka ah.\n19 Biyaha barafka waxaa dhammaysta abaar iyo kulayl,\nOo sidaasoo kalaa She'oolna u galaa kuwii dembaabay.\n20 Uurkii hooyadiis waa illoobi doonaa isaga; jidhkiisana waxaa cuni doona oo macaansan doona dirxiga,\nOo mar dambena isaga lama xusuusan doono,\nOo kii xaqdaranuna wuxuu u jabi doonaa sida geed oo kale.\n21 Isagu wuxuu baabbi'iyaa madhashada aan carruurta dhalin;\nOo carmalkana wax wanaagsan uma sameeyo.\n22 Oo weliba kii xoog badanna itaalkiisuu ku jiidaa;\nOo markuu kacana nafta waa laga rajo beelaa.\n23 Ilaahna wuxuu iyaga siiyaa meel ammaan ah, oo halkaasay isku halleeyaan,\nJidadkoodana ishuu ku hayaa.\n24 Iyaga waa la sarraysiiyaa, laakiin in yar dabadeed way wada baabba'aan;\nHubaal iyaga waa la hoosaysiiyaa, oo jidka ayaa looga tuuraa sida kuwa kale oo dhan,\nOo waxaa loo jaraa sida sabuul hadhuudh oo kale.\n25 Oo haddayan saas ahayn, yaa igu caddayn kara inaan beenlow ahay,\nOo hadalkaygase yaa ka dhigi kara wax aan waxtar lahayn?\n2 Dowladnimo iyo cabsiba isagaa leh,\nOo meelihiisa sarena nabad buu ka dhigaa.\n3 Ciidammadiisu ma tiray leeyihiin?\nOo yuu yahay kan aan iftiinkiisu ku soo bixin?\n4 Balse sidee baa nin u kari karaa inuu Ilaah hortiisa xaq ku ahaado?\nMid naagu dhashayse sidee buu u karaa inuu nadiif ahaado?\n5 Bal eeg, xataa dayuxu hortiisa nuur kuma leh,\nOo xiddiguhuna hortiisa daahir kuma aha.\n6 Intee buu ka sii liitaa nin dirxi ahu!\nIyo binu-aadmiga dirxiga ahu!\n2 Sidee baad u caawisay midka aan itaalka lahayn!\nOo kan ayan gacantiisu xoogga lahayn sidee baad u badbaadisay!\n3 Sidee baad ula talisay kan aan xigmadda lahayn!\nOo aad u muujisay aqoon wanaagsan!\n4 Yaad erayo kula hadashay?\nOo yaa ruuxiisu xaggaaga ka soo baxay?\n5 Kuwii dhintayna way ku hoos gariiraan\nBiyaha iyo waxyaalaha dhex deggan.\n6 She'ool hortiisuu yaal isagoo qaawan,\nOo Halligaadduna dabool ma leh.\n7 Isagu woqooyiga wuxuu ku kala bixiyaa meel madhan,\nOo dhulkana wuxuu ka laalaadshaa wax aan waxba ahayn.\n8 Biyaha wuxuu ku xidhaa daruurihiisa qarada waaweyn;\nOo daruurtuna hoostooda kama dillaacdo.\n9 Wuxuu xidhaa wejiga carshigiisa,\nOo daruurtiisana wuu ku kala bixiyaa.\n10 Biyaha dushooda wuxuu ku wareejiyey soohdin\nKala xidha nuurka iyo gudcurka.\n11 Tiirarka samadu way gariiraan,\nOo waxay ka yaabaan canaantiisa.\n12 Badda ayuu xooggiisa ku aamusiiyaa,\nOo kibirkana waxgarashadiisuu ku dhuftaa.\n13 Samooyinka waxaa lagu sharraxay Ruuxiisa,\nGacantiisuna waxay mudday abeesada dheeraysa.\n14 Bal eeg, waxanu waa darafyadii jidadkiisa uun;\nOo inta isaga laga maqlaana yaraan badanaa!\nLaakiinse bal yaa onkodka xooggiisa garan kara?\n1 Oo haddana Ayuub ayaa hadalkiisii sii waday, oo wuxuu yidhi,\n2 Waxaan ku dhaartay Ilaaha nool oo xaqayga iga qaaday,\nKaasoo ah Ilaaha Qaadirka ah oo naftayda dhibay;\n3 (Waayo, naftaydii weli waa igu jirtaa,\nOo ruuxii Ilaahna weli wuxuu ku jiraa sankayga labadiisa dul.)\n4 Hubaal bushimahaygu xaqdarro ku hadli maayaan,\nOo carrabkayguna khiyaano sheegi maayo.\n5 Ilaah ha iga fogeeyo inaan xaq idinka dhigo,\nJeeraan dhinto daacadnimadayda iska tuuri maayo.\n6 Xaqnimadayda waan xajisanayaa, oo iska sii dayn maayo,\nOo qalbigaygu i ceebayn maayo intaan noolahay oo dhan.\n7 Cadowgaygu sida sharrow ha noqdo,\nOo kii igu kacaana sida mid xaqdaran ha noqdo.\n8 In kastoo uu faa'iido helo, cibaadalaawaha rajadiisu waa maxay,\nMarkii Ilaah naftiisa qaado?\n9 Ilaah miyuu qayladiisa maqli doonaa,\nMarkii dhib ku yimaado?\n10 Miyuu Ilaaha Qaadirka ah ku farxi doonaa?\nOo miyuu goor kasta Ilaah baryi doonaa?\n11 Waxaan idin barayaa wax gacanta Ilaah ku saabsan,\nOo waxa Ilaaha Qaadirka ah la jirana idinka qarin maayo.\n12 Bal eega, idinku kulligiin waad aragteen,\nHaddaba bal maxaad dhammaantiin nacasyo u wada noqoteen?\n13 Intanu waa qaybta uu Ilaah ninkii sharrow ah u kaydiyo,\nIyo dhaxalka kuwa dadka dulma ay Ilaaha Qaadirka ah ka helaan.\n14 Carruurtiisu hadday tarmaan, kolleyba waxaa dili doonta seef,\nOo carruurtiisuna cunto kama dhergi doonaan.\n15 Kuwii isaga ka hadhana dhimashaa xabaali doonta,\nOo carmalladiisuna uma ay barooran doonaan.\n16 In kastoo uu lacag u taalaysto sida ciidda oo kale,\nOo uu dharna u diyaarsado sida dhoobada oo kale,\n17 Isagaa diyaarin doona, laakiinse waxaa xidhan doona kan xaqa ah,\nOo lacagtana waxaa qaybsan doona kan aan xaqa qabin.\n18 Gurigiisa wuxuu u dhisaa sida buul caaro oo kale,\nIyo sida waab waardiye samaysto.\n19 Isagoo taajir ah ayuu seexdaa, laakiinse lama soo ururin doono,\nIndhihiisuu kala qaadaa, oo waxba ma jiro.\n20 Naxdin baa isaga qarqin doonta sida biyo daad ah,\nOo habeenkiina waxaa isaga la tegi doona duufaan.\n21 Waxaa isaga kaxaysa dabaysha bari, oo isna wuu tagaa,\nOo meeshiisana way ka xaaqdaa.\n22 Waayo, Ilaah baa isaga wax ku tuuri doona, umana tudhi doono;\nOo sharrowgu wuxuu jeclaan lahaa inuu gacantiisa ka cararo.\n23 Dadku way ku sacbin doonaan isaga,\nOo meeshiisana foodhi bay kaga saari doonaan.\n1 Hubaal lacagtu waxay leedahay god laga qodo,\nOo dahabkuna wuxuu leeyahay meel lagu safeeyo.\n2 Birta waxaa laga soo bixiyaa ciidda,\nOo naxaastana waxaa laga dhalaaliyaa dhagaxa.\n3 Dadku gudcurkuu dhammeeyaa,\nOo tan iyo soohdinta ugu shishaysana waxay baadhaan\nDhagaxyada ku jira gudcurka qarada leh iyo hooska dhimashada.\n4 Isagu god dheer ayuu ka qodaa meel ka fog meesha dadku deggan yahay.\nIyaga waxaa illooba qofka ag mara;\nOo waxay ka laallaadaan meel dadka ka fog, oo hor iyo dib bay u ruxmadaan.\n5 Cuntadu dhulkay ka soo baxdaa,\nOo dhankiisa hoosena wuu rogmadaa sida wax dabku rogo oo kale.\n6 Dhagaxyadiisu waa meeshii dhagaxyo safayr ah,\nWuxuuna leeyahay dahab boodh ah.\n7 Wadiiqadaas haadka adagu ma yaqaan,\nOo gorgorka ishiisuna ma ay arag,\n8 Bahallada kibirka lahu kuma ay joogsan,\nOo libaaxa cadhaysanina ma uu ag marin.\n9 Isagu gacantiisuu soo fidiyaa oo wuxuu saaraa dhagaxa adag,\nOo buurahana wuu afgembiyaa oo xididdaduu ku rujiyaa.\n10 Dhagaxyada dhexdooda wuxuu ka jeexaa keliyo,\nOo ishiisuna wax kasta oo qaali ah way aragtaa.\n11 Wuxuu xidhaa durdurrada si ayan u dareerin,\nOo waxa qarsoonna wuxuu u soo bannaan bixiyaa iftiinka.\n12 Laakiinse waa xaggee meesha xigmadda laga helaa?\nOo waxgarashada meesheeduse waa xaggee?\n13 Dadku qiimaheeda ma yaqaan,\nOo kuwa nool dalkoodana lagama helo.\n14 Moolku wuxuu leeyahay, Iguma jirto,\nBadduna waxay leedahay, Aniga ilama jirto.\n15 Dahab laguma heli karo,\nLacagna looma miisaamo.\n16 Laguma qiimayn karo dahabka Oofir,\nAma dhagaxa qaaliga ah oo onika la yidhaahdo ama xataa dhagaxa safayr la yidhaahdo.\n17 Dahab iyo madarad toona uma qalmi karaan,\nOo beddelkeeduna ma noqon karo jawhar laga sameeyo dahab saafi ah.\n18 Waxba lagama sheegi doono dhagax cas oo raamood la yidhaahdo, amase madarad,\nHubaal xigmadda qiimaheedu waa ka sii sarreeyaa luul.\n19 Dhagaxa tobasiyos la yidhaahdo ee Itoobiya ka yimaadana uma qalmi doono,\nOo xataa dahab saafi ahna laguma qiimayn doono.\n20 Haddaba xigmaddu xaggee bay ka timaadaa?\n21 Maxaa yeelay, way ka qarsoon tahay kuwa nool indhahooda,\nOo haadka hawadana waa laga deday.\n22 Halligaadda iyo Dhimashadu waxay leeyihiin,\nDhegahayaga ayaannu warkeeda ku maqalnay.\n23 Ilaah ayaa jidkeeda garanaya,\nOo isagaa meesheeda yaqaan.\n24 Waayo, isagu wuxuu fiiriyaa dunida darfaheeda,\nOo wuxuu u jeedaa inta samada ka hoosaysa oo dhan,\n25 Markuu dabaysha miisaamo,\nOo uu biyahana qiyaaso.\n26 Markuu roobka qaynuun u sameeyey,\nOo uu hillaaca onkodkana jid u sameeyey,\n27 Ayuu arkay, oo ka hadlay,\nOo intuu adkeeyey ayuu weliba baadhay.\n28 Oo wuxuu dadka ku yidhi,\nBal eega, Sayidka ka cabsashadiisa ayaa xigmad ah,\nOo in sharka laga fogaadona waa waxgarasho.\n1 Oo haddana Ayuub hadalkiisuu sii waday, oo wuxuu yidhi,\n2 Waxaan jeclaan lahaa inaan ahaado sidii waayihii hore,\nIyo sidii aan ahaan jiray markii Ilaah i dhawri jiray,\n3 Markay laambaddiisu madaxayga ku ifin jirtay,\nOo aan nuurkiisa gudcurka ku dhex mari jiray,\n4 Markii aan xoog lahaan jiray,\nOo qarsoodiga Ilaahna teendhadayda saarnaan jiray,\n5 Markii Ilaaha Qaadirka ahu ila jiri jiray,\nOo carruurtayduna ay hareerahayga joogi jireen,\n6 Markay tallaabooyinkaygu subagga la barwaaqoobi jireen,\nOo ay webiyaasha saliidda ahu dhagaxa iiga soo shubmi jireen!\n7 Markaan magaalada iriddeeda u bixi jiray,\nOo aan kursigayga meel bannaan ku diyaarin jiray.\n8 Dhallinyaradu intay i arkaan ayay dhuuman jireen,\nOo odayaashuna intay sara joogsadaan ayay istaagi jireen,\n9 Amiirraduna intay hadalka joojiyaan,\nAyay afka gacanta saari jireen.\n10 Ragga gobta ahuna way aamusi jireen,\nOo carrabkoodiina dhabxanagguu ku dhegi jiray.\n11 Waayo, markii dhegu i maqasho, way ii ducayn jirtay,\nOo iluna markay i aragto, way ii marag furi jirtay.\n12 Maxaa yeelay, waxaan samatabbixin jiray miskiinka qaylinaya,\nIyo weliba agoonka aan wax u kaalmeeya lahayn.\n13 Ka halligaadda ku dhow ducadiisa ayaa igu soo degi jirtay,\nOo ta carmalka ahna qalbigeeda waan ka farxin jiray ilaa ay gabay la rayrayso.\n14 Waxaan huwan jiray xaqnimo, oo iyana dhar bay ii noqon jirtay,\nOo caddaaladdayduna waxay ii ahaan jirtay sida khamiis iyo cimaamad oo kale.\n15 Kuwa indhaha la' indho baan u ahaan jiray,\nKuwa curyaanka ahna cago baan u ahaan jiray.\n16 Aabbaan u ahaan jiray saboolka baahan,\nOo ka aanan aqoonna xaalkiisa waan baadhi jiray.\n17 Ka xaqa daran daamankiisa waan jebin jiray,\nOo wixii uu dhufsadana ilkihiisaan ka soo bixin jiray.\n18 Markaasaan is-idhi, Buulkaygaan ku dhex dhiman doonaa,\nOo cimrigayguna wuxuu u badan doonaa sida cammuudda oo kale.\n19 Xididkaygu biyaha xaggooduu u faafayaa,\nOo laamahaygana habeenkii oo dhan waxaa saaran sayax.\n20 Sharaftaydu way igu cusub tahay,\nOo qaansadayduna gacantayday ku cusboonaatay.\n21 Dadku dhegtuu ii dhigi jiray, oo i sugi jiray,\nOo taladayda aawadeedna way u aamusi jireen.\n22 Weligood igama ay daba hadlin,\nOo hadalkayguna korkooduu ku soo dhibci jiray.\n23 Oo waxay ii dhawri jireen sidii roobka oo kale,\nOo waxay afkooda u kala furi jireen sidii roobka dambe loo sugo.\n24 Waan u af caddayn jiray markay qalbi jabaan,\nOo nuurkii jaahaygana hoos uma ay tuuri jirin.\n25 Waxaan dooran jiray jidkooda, oo sida nin madax ah ayaan u fadhiisan jiray,\nOo waxaan u dhaqmi jiray sidii boqor ciidan dhex fadhiya,\nIyo sidii mid u tacsiyeeya kuwa baroorta.\n1 Laakiinse haatan waxaa igu majaajilooda kuwa iga da' yar\nOo aan aabbayaashood quudhsan jiray inay xataa la fadhiistaan eeyaha adhigayga.\n2 Nimanka xooggoodu dhammaaday\nItaalka gacmahoodu muxuu ii tarayaa?\n3 Waxay la weydoobeen baahi iyo abaar,\nOo waxay u cararaan dhul engegan, kaasoo ah lamadegaan gudcur iyo cidlo ah.\n4 Waxay gurtaan geed cusbeed oo kaynta ku yaal,\nOo cuntadooduna waxa weeye geed rotem la yidhaahdo xididdadiisa.\n5 Iyaga dadka waa laga dhex eryaa,\nOo waxaa looga daba qayliyaa sida tuug looga daba qayliyo oo kale.\n6 Waa inay ku hoydaan haadaamaha dooxooyinka,\nIyo boholaha dhulka iyo dhagaxyada dhexdooda.\n7 Waxay ka qayliyaan kaynta dhexdeeda,\nOo waxay dhammaantood ku soo ururaan maraboob hoosteed.\n8 Iyagu waa nacasyo iyo ceebaalowyo carruurtood,\nOo dhulka waxaa lagaga saaray karbaash.\n9 Oo haatan gabay cay ah baan u noqday,\nOo halqabsi baan u ahay.\n10 Way i karahsadaan, oo meel fog bay iga istaagaan,\nOo inay candhuufo wejiga iiga tufaanna iskama ay qabtaan.\n11 Ilaah baa xadhiggaygii debciyey, wuuna i dhibay,\nOo taas aawadeed iyagu hortayda iskuma celiyaan.\n12 Xagga midigtayda waxaa ka kaca ciyaalasuuq,\nOo cagtaydana way iska riixaan,\nOo waxay igu hor tuuraan jidadkoodii halligaadda.\n13 Jidadkayga way halleeyaan,\nOo waxay soo deddejiyaan masiibadayda;\nOo mid caawiyaana ma jiro.\n14 Jabniin ballaadhan ayay ka soo dusaan,\nOo burburka dhexdiisa ayay igaga soo dhacaan.\n15 Waxaa igu soo jeesta cabsi weyn,\nOo sharaftayda waxaa loo kaxeeyaa sida dabayshu wax u kaxayso oo kale.\nBarwaaqadaydiina waxay u dhammaatay sidii daruur oo kale.\n16 Haddaba naftaydaa igu dhex daadatay,\nOo waxaan la kulmay wakhti dhibaato badan.\n17 Habeenkii lafahaygaa i muda,\nOo xanuunka i cunayaana ima daayo innaba.\n18 Xoogga weyn oo cudurkayga daraaddiis ayaa dharkaygii ku xumaaday,\nOo wuxuu iigu cidhiidhisan yahay sidii jubbaddayda qoorteeda.\n19 Isagu wuxuu igu tuuray dhoobada dhexdeeda,\nOo waxaan noqday sidii boodh iyo dambas oo kale.\n20 Anigu waan kuu qayshadaa, adiguse iima aad jawaabtid,\nWaan ku soo hor istaagaa, adiguse ima aad aragtid.\n21 Calooladeeg baad igula soo jeesatay,\nOo gacantaada itaalkeeda ayaad igu silcisaa.\n22 Kor baad iigu qaaddaa dabaysha,\nOo waxaad i fuushisaa dusheeda,\nOo haddana waxaad igu baabbi'isaa duufaanka.\n23 Waayo, waan ogahay inaad ii kaxaynaysid dhimasho,\nIyo guriga inta nool oo dhammu ku wada kulmayaan.\n24 Laakiinse ninkii hoos u dhacaya sow gacantiisa sooma fidiyo?\nMarkuu halligmayose sow ma qayshado?\n25 Oo ninka dhibaataysan anigu sow uma ooyi jirin?\nNaftayduse sow masaakiinta uma murugoon jirin?\n26 Laakiinse markaan wanaagga filanayo waxaa ii iman jiray xumaanta,\nOo markaan nuurka sugana waxaa ii iman jiray gudcurka.\n27 Qalbigaygu welwel buu la kacsan yahay, mana nasto,\n28 Anigoo barooranaya ayaan qorraxda la'aanteed socdaa,\nWaxaan ka dhex istaagaa shirka, oo caawimaad waan u qayshadaa.\n29 Waxaan noqday walaalka dawacooyinka,\nIyo saaxiibka gorayada.\n30 Dubkaygu intuu gubto ayuu iska diirmaa,\nOo lafahayguna kulayl bay ku gubtaan.\n31 Sidaas daraaddeed kataaradaydii waxay u rogmatay baroorasho,\nOo biibiilahaygiina wuxuu u rogmaday kuwa ooya codkooda.\n1 Waxaan axdi la dhigtay indhahayga,\nHaddaba bal sidee baan gabadh u fiirinayaa?\n2 Waayo, waa maxay qaybta laga helo Ilaaha xagga sare jooga,\nIyo dhaxalka laga helo Ilaaha Qaadirka ah oo sarreeya?\n3 Sow belaayo uma aha kuwa xaqa daran,\nIyo masiibo kuwa xumaanta ka shaqeeya?\n4 Isagu sow uma jeedin socodkayga oo dhan?\nOo sow ma tirinin tallaabooyinkayga oo dhan?\n5 Haddaan hawo been ah ku socday,\nOo ay cagtaydu khiyaano u dheeraysay,\n6 (Ha laygu miisaamo miisaan siman,\nSi Ilaah ku ogaado daacadnimadayda, )\n7 Haddii tallaabadaydu jidka gees uga leexatay,\nOo qalbigaygu uu indhahayga raacay,\nIyo haddii ay bar ceeb ahu gacmahayga ku dhegtay,\n8 Markaas anigu aan wax beero, oo mid kale ha cuno,\nOo xataa waxa beertayda ka soo baxa ha la wada rujiyo.\n9 Haddii qalbigayga ay naagu sasabatay,\nOo aan albaabka deriskayga ku ag dhuuntay,\n10 Markaas naagtaydu nin kale wax ha u shiiddo,\nOo kuwa kale ha ku kor foororsadeen iyada.\n11 Waayo, kaasu waa dembi baas,\nOo waa xumaan ay xaakinnadu ciqaabi lahaayeen,\n12 Waayo, kaasu waa dab wax dhammeeya ilaa uu baabbi'iyo,\nOo waxa ii soo baxa oo dhan wuu wada rujin lahaa.\n13 Haddaan addoonkayga ama addoontayda dacwadooda quudhsaday,\nMarkay ila mudacayeen,\n14 Haddaba bal maxaan samayn doonaa markii Ilaah sara joogsado?\nOo markuu i soo booqdose bal maxaan ugu jawaabi doonaa?\n15 Kii uurka dhexdiisa igu abuuray sow isagana ma abuurin?\nOo sow uurka nalaguma dhex samayn?\n16 Haddaan miskiin u diiday wax uu doonayay,\nAma aan indhaha carmalka illin ka keenay,\n17 Amase haddaan quudkayga keligay cunay,\nOo ayan agoontu wax ka cunin,\n18 (Saas ma aha, laakiinse isaga tan iyo yaraantaydii waan koriyey sidii mid aabbihiis koriyo oo kale,\nOo tan iyo markaan uurkii hooyaday ka soo baxayna waxaan iyada u ahaan jiray horseed, )\n19 Haddaan arkay qof arrad daraaddiis u dhimanaya,\nAmase sabool baahan oo aan dhar haysan,\n20 Hadduusan uurka iiga ducayn,\nAmase hadduusan isku kululayn dhogorta idahayga,\n21 Caawimaaddaydii oo aan iridda uga jeeday daraaddeed,\nHaddaan agoon gacantayda u qaaday,\n22 Markaas garabkaygu ha kala fakado,\nOo gacantayduna kalagooyska ha ka jabto.\n23 Waayo, masiibo xag Ilaah ka timid ayaa i cabsiisay,\nOo sarraysnaantiisa daraaddeedna anigu waxba ma aanan samayn karin.\n24 Haddaan dahab rajo ka dhigtay,\nOo aan dahabka saafiga ah ku idhi, Kalsoonidayda baad tahay,\n25 Haddaan ku reyreeyey maalkayga badan daraaddiis,\nIyo waxyaalaha badan oo gacantaydu heshay daraaddood,\n26 Haddaan fiiriyey qorraxda oo dhalaalaysa,\nAma dayaxa oo iftiin ku socda,\n27 Oo markaas qalbigayga haddii qarsoodi loo sasabtay,\nOo anoo caabudaya aan afkayga gacanta ugu dhunkaday,\n28 Kaasu weliba waa dembi ay xaakinnadii ciqaabi lahaayeen,\nWaayo, waxaan daacadlaawe u ahaan lahaa Ilaaha wax walba ka sarreeya.\n29 Haddaan ku reyreeyey kan i neceb halligaaddiisa,\nAma aan aad u farxay markii belaayadu isaga heshay,\n30 (Afkayga uma aanan oggolaan inuu ku dembaabo\nNaftiisa oo aan habaar u weyddiisto;)\n31 Dadka teendhadayda jooga haddayan isku odhan,\nYaa heli kara mid aan hilibkiisa ka dhergin?\n32 Shisheeyuhu jidka kuma baryi jirin,\nLaakiinse socotada ayaan albaabbadayda u furi jiray,\n33 Haddaan xadgudubkaygii daboolay sidii binu-aadmiga oo kale,\nAnigoo xumaantayda laabtayda ku qarinaya,\n34 Maxaa yeelay, dadka badan waan ka baqay,\nOo quudhsiga qaraabaday ayaa i cabsiiyey,\nOo saas aawadeed ayaan ku aamusay, oo dibadda uma bixin.\n35 Hoogaye haddaan lahaan lahaa mid i maqla!\n(Bal eeg, waa tan calaamaddaydii, haddaba Ilaaha Qaadirka ahu ha ii jawaabo;)\nYaa i siinaya eedayntii uu cadowgaygu iga qoray!\n36 Sida xaqiiqada ah garabkaygaan ku qaadan lahaa,\nOo weliba madaxaan ku xidhan lahaa sidii taaj oo kale.\n37 Oo waxaan isaga u sheegi lahaa tirada tallaabooyinkaygu inta ay tahay;\nOo waxaan isaga ugu soo dhowaan lahaa sidii amiir oo kale.\n38 Haddii dalkaygu uu iga qayliyo,\nOo jeexjeexiisu ay dhammaantood wada ooyaan,\n39 Haddaan midhihiisa lacagla'aan ku cunay,\nAma aan sabab u noqday in kuwii lahaa ay dhintaan,\n40 Sarreenka meeshiisii yamaarug ha ka soo baxo,\nOo shiciirka meeshiisiina gocondho ha ka soo baxdo.\nAyuub erayadiisii way dhammaadeen.\n1 Markaasay saddexdaas nin iska daayeen inay Ayuub u jawaabaan, maxaa yeelay, isagu xaq buu isla ahaa. 2 Markaas waxaa cadhooday Eliihuu ina Barakeel oo ahaa reer Buus oo qoladiisu ahayd reer Raam, oo aad buu Ayuub ugu xanaaqay, maxaa yeelay, isagu xaq buu isu qaatay intuu Ilaah xaq u qaadan lahaa. 3 Oo weliba wuxuu aad ugu cadhooday saddexdiisii saaxiib, maxaa yeelay, iyagu jawaab ma ay helin, ee weliba Ayuub way xukumeen. 4 Haddaba Eliihuu inuu Ayuub la hadlo ayuu sugayay, maxaa yeelay, iyagu isaga way ka waaweynaayeen. 5 Oo Eliihuu markuu arkay inaan jawaab afka saddexdaas nin lagu arag ayuu aad u cadhooday.\n6 Oo Eliihuu ina Barakeel oo ahaa reer Buus ayaa jawaabay oo wuxuu yidhi,\nAnigu waxaan ahay nin dhallinyar, idinkuse odayaal baad tihiin,\nSidaas daraaddeed ayaan dib isugu celiyey, oo aan ugu dhici waayay inaan ra'yigayga idiin caddeeyo.\n7 Waxaan is-idhi, Waxaa roon kuwa da'da waaweynu inay hadlaan,\nKuwa cimriga dheeruna inay xigmad na baraan.\n8 Laakiinse binu-aadmiga ruux baa ku jira,\nOo Ilaaha Qaadirka ah neeftiisa ayaa iyaga waxgarasho siisa.\n9 Kuwa cimriga weynu ma aha kuwa xigmadda leh,\nOdayaashuna ma aha kuwa garsooridda garta.\n10 Sidaas daraaddeed waxaan idin leeyahay, Bal i dhegaysta;\nAniguna ra'yigayga waan idiin caddaynayaa.\n11 Bal eega, erayadiinnii waan sugayay,\nOo xigmaddiinniina waan dhegaysanayay,\nIntaad baadhbaadhayseen wixii aad odhan lahaydeen.\n12 Sida runta ah aad baan idiin dhegaysanayay,\nOo bal eega, laydinkuma arag mid Ayuub rumaysiiyey,\nAmase mid erayadiisii uga jawaabay.\n13 Isjira inaydaan odhan, Annagu xigmad waannu helnay;\nIlaah baa isaga ka adkaan kara, laakiinse dadi ma kari karo.\n14 Waayo, isagu erayadiisii iguma uu soo jeedin,\nOo anigu hadalladiinnii isaga ugu jawaabi maayo.\n15 Iyagii way yaabsan yihiin, oo mar dambena ma ay jawaabaan;\nOo wax ay ku yidhaahdaanna ma leh.\n16 Haddaba anigu miyaan u sii sugaa, hadalka ay waayeen daraaddiis,\nIyo istaagiddooda daraaddeed, oo ay mar dambe jawaabi waayeen?\n17 Haddaba aniguna qaybtayda waan ka jawaabayaa,\nOo ra'yigaygana waan caddaynayaa.\n18 Waayo, waxaa iga buuxa erayo;\nOo ruuxa gudahayga ku jira ayaa i qasba.\n19 Bal eega, calooshaydu waa sidii khamri sibraar ku jirta oo aan lahayn meelay ka neefsato,\nXataa sidii sibraarro ku dhow inay qarxaan.\n20 Anigu waan hadli doonaa, si aan u qalbi qabowsado;\nOo bushimahayga waan kala qaadi doonaa, waanan jawaabi doonaa.\n21 Waan idin baryayaaye, yaanan ninna u eexan,\nOo weliba ninna u bixin maayo magacyo faanid ah.\n22 Waayo, anigu ma aan aqaan si loo bixiyo magacyo faanid ah,\nHaddii kalese Kii i sameeyey ayaa haddiiba i qaadi lahaa.\n1 Habase ahaatee, Ayuubow, waan ku baryayaaye, hadalkayga maqal,\nOo erayadayda oo dhanna dhegta u dhig.\n2 Bal eeg haatan, afkaygaan furay,\nOo carrabkaygu wuxuu ku dhex hadlay afkayga.\n3 Erayadaydu waxay sheegi doonaan qummanaanta qalbigayga,\nOo bushimahayguna wixii ay yaqaaniin si daacad ah ayay ugu hadli doonaan.\n4 Waxaa i sameeyey Ruuxa Ilaah,\nOo waxaa i noolaysa Ilaaha Qaadirka ah neeftiisa.\n5 Haddaba haddaad kartid ii jawaab,\nOo hortayda erayada si hagaagsan ugu sheeg oo istaag.\n6 Bal eeg, aniguba xag Ilaah waxaan ahay sidaada oo kale;\nOo anigana waxaa layga uumay dhoobo.\n7 Bal eeg, nixintaydu kuma cabsiin doonto,\nOo gacantayduna kuguma cuslaan doonto.\n8 Sida xaqiiqada ah dhegahaygaad ku hadashay,\nWaanan maqlay codkii erayadaada oo leh,\n9 Anigu nadiif baan ahay, oo xadgudubna ma lihi,\nXaq ma qabo, oo xumaanuna iguma jirto innaba.\n10 Bal eeg, sabab uu igu eedeeyo ayuu iga helaa,\nOo wuxuu igu tiriyaa inaan cadowgiisa ahay;\n11 Cagahayga wuxuu geliyaa jeebbooyin,\nOo jidadkayga oo dhanna wuu wada fiiriyaa.\n12 Bal eeg, waan kuu jawaabi doonaa, haddaba waxan xaq kuma tihid,\nWaayo, Ilaah baa binu-aadmiga ka sii weyn.\n13 Haddaba maxaad isaga ula asaraartantaa?\nWaayo, isagu axwaalkiisa midnaba jawaab kama baxsho.\n14 Waayo, Ilaah wuxuu hadlaa mar,\nAma laba jeer, in kastoo aan laga fiirsanayn.\n15 Riyada iyo muujinta habeennimo,\nMarkii hurdo weynu dadka ku soo degto,\nOo sariirta lagu gam'o,\n16 Markaasuu dhegaha binu-aadmiga furaa,\nOo waxa iyaga lagu waaniyey ayuu xaqiijiyaa,\n17 Si uu dadka uga soo celiyo qasdigooda xun,\nOo uu binu-aadmiga kibir uga qariyo,\n18 Oo naftiisana wuxuu dib uga hayaa yamayska,\nOo noloshiisana wuxuu ka hayaa seefta.\n19 Oo weliba waxaa sariirtiisa lagu kor edbiyaa xanuun,\nIyo dagaal joogto ah oo lafihiisa ku dhex jira.\n20 Sidaas daraaddeed nafsaddiisu kibista way karahsataa,\nNaftiisuna cuntada macaan way nacdaa.\n21 Hilibkiisu waa ka mudhuxsan yahay, oo mar dambe lama arki karo;\nOo lafihiisii aan la arki jirinuna way soo baxaan.\n22 Hubaal naftiisu waxay ku dhow dahay yamayska,\nOo noloshiisuna waxay ku dhow dahay kuwii baabbi'in lahaa.\n23 Hadday la joogi lahayd malaa'ig dhexdhexaadeye ah\nOo ah mid kun ka mid ahu,\nInay dadka tusto waxa ku qumman,\n24 Markaas Ilaah baa u naxariista, oo wuxuu leeyahay,\nYamayska uu ku sii dhacayo ka samatabbixi,\nWaayo, furasho baan helay.\n25 Hilibkiisu waa ka sii jilicsanaan doonaa kan ilmaha;\nOo wuxuu ku noqdaa wakhtigii dhallinyaranimadiisa.\n26 Isagu Ilaah buu baryaa, oo isna raalli buu ka noqdaa,\nSidaas daraaddeed wejigiisa farxad buu ku arkaa;\nOo wuxuu dadka u soo celiyaa xaqnimadiisa.\n27 Isagu dadka hortiisa buu ku gabyaa, oo wuxuu leeyahay,\nWaan dembaabay, oo waxaan qalloociyey wixii qummanaa,\nOo taasuna layguma abaalgudin.\n28 Isagu naftayduu ka soo furtay yamayskii ay ku dhacaysay,\nOo noloshayduna iftiin bay arki doontaa.\n29 Bal eeg, waxyaalahan oo dhan Ilaah baa binu-aadmiga ku sameeya,\nLaba ama saddex jeer,\n30 Si uu naftiisa yamayska uga soo celiyo,\nIn isaga lagu iftiimiyo iftiinka kuwa nool.\n31 Ayuubow, i maqal oo aniga i dhegayso:\nAdigu iska aamus, oo anna waan hadli doonaa.\n32 Haddaad wax odhan lahayd, ii jawaab,\nOo hadal, waayo, waxaan jeclahay inaan xaq kaa dhigo.\n33 Haddii kalese, bal i dhegayso:\nIska aamus, oo anna xigmad baan ku bari doonaa.\n1 Oo weliba Eliihuu wuu jawaabay oo wuxuu yidhi,\n2 Raggiinna xigmadda lahow, erayadayda maqla;\nOo kuwiinna aqoonta lahow, i dhegaysta.\n3 Waayo, dhegtu waxay hadalka u kala soocdaa\nSida dhabxanaggu cuntada u dhedhemiyo oo kale.\n4 Aynu dooranno waxa qumman,\nOo aynu dhexdeenna ka ogaanno waxa wanaagsan.\n5 Waayo, Ayuub wuxuu yidhi, Anigu xaq baan ahay,\nLaakiinse Ilaah baa gartaydii ii diiday.\n6 Oo in kastoo aan xaq ahay haddana waxaa laygu tiriyey inaan beenlow ahay;\nOo in kastoo aanan xadgudub lahayn, haddana nabarkaygu waa mid aan bogsan karin.\n7 Ninkee baa Ayuub la mid ah,\nOo quudhsashada u cabba sida biyaha oo kale,\n8 kaasoo raaca kuwa xumaanta ka shaqeeya,\nOo dadka sharka ah la socda?\n9 Waayo, isagu wuxuu yidhi, Ninna wax uma tarto\nInuu Ilaah ku farxo.\n10 Haddaba sidaas daraaddeed i dhegaysta, raggiinna waxgaradka ahow;\nIlaah inuu xaqdarro sameeyo way ka fog tahay;\nOo Ilaaha Qaadirka ahna inuu xumaan falo way ka fog tahay.\n11 Waayo, nin walba shuqulkiisuu ka abaalmariyaa,\nOo nin kastana siduu socodkiisu ahaa ayuu ugu abaalgudaa.\n12 Laakiinse hubaal Ilaah xaqdarro ma uu samayn doono,\nOo Kan Qaadirka ahuna garta ma uu qalloocin doono.\n13 Bal yaa isaga ku amray inuu dhulka u taliyo?\nYaase isaga dusha ka saaray dunida oo dhan?\n14 Hadduu keligiis iska fikiri lahaa,\nOo uu ruuxiisa iyo neeftiisa soo urursan lahaa,\n15 Dadka oo dhammu waa wada baabbi'i lahaa,\nOo binu-aadmiguna ciidduu ku noqon lahaa.\n16 Haddaba haddaad waxgarad tahay, waxan maqal;\nOo erayadayda codkooda dhegayso.\n17 War mid xaqnimada neceb miyuu wax u talinayaa?\nOo ma waxaad xukumaysaa midka xaqa ah oo xoogga badan?\n18 Ma waxaa boqor lagu yidhaahdaa, Shar baad tahay?\nAmase kuwa gobta ah, Cibaadalaawayaal baad tihiin?\n19 Haddaba ma saasaad ku odhan lahayd kan aan amiirrada u eexan,\nAma aan taajirka uga roonayn kan miskiinka ah?\nWaayo, iyagu dhammaantood waa shuqulkii gacmihiisu sameeyeen.\n20 Iyagu daqiiqad bay ku dhintaan,\nDadku habeenbadhkiiba way gariiraan oo naftaa ka baxda,\nKuwa xoogga badanuna way libdhaan iyadoo aan gacanna la saarin.\n21 Waayo, indhihiisu waxay fiiriyaan jidadka binu-aadmiga,\nWuxuuna wada arkaa socodkiisa oo dhan.\n22 Ma jiro gudcur ama hoosdhimasho toona\nOo ay kuwa xumaanta sameeyaa ku dhuuntaan.\n23 Waayo, isagu uma baahna inuu in kale binu-aadmiga ka sii fikiro,\nInuu isagu Ilaah hortiisa garsoorid u tago.\n24 Ragga xoogga badan ayuu u kala jejebiyaa siyaalo aan la baadhi karin,\nOo meeshoodiina kuwa kaluu ka kiciyaa.\n25 Maxaa yeelay, isagu shuqulladooda wuu yaqaan;\nOo habeennimuu afgembiyaa si ay u burburaan.\n26 Sharkooda daraaddiis ayuu iyaga wax ku dhuftaa,\nIyagoo dadka kale u jeedo,\n27 Maxaa yeelay, lasocodkiisii way ka leexdeen,\nOo waxay diideen inay jidadkiisa midnaba ka fikiraan.\n28 Sidaasay qaylada masaakiinta isaga soo gaadhsiiyeen,\nOo isna qaylada kuwa dhibaataysan ayuu maqlay.\n29 Haddii quruun lagu sameeyo iyo haddii qof lagu sameeyaba,\nMarkuu nasiyo yaa belaayo kicin kara?\nOo markuu wejigiisa qariyana bal yaa isaga fiirin kara?\n30 Inaan cibaadalaawe boqornimada qabsan,\nSi uusan u jirin mid dadka shirqool u dhiga.\n31 Waayo, ninna miyuu Ilaah ku yidhi,\nAnigu edbintii waan qaatay, oo mar dambe ninna xumayn maayo,\n32 Haddaba waxaanan u jeedin i bar,\nOo haddaan xumaan sameeyeyna mar dambe u noqon maayo?\n33 Abaalgudkiisu ma wuxuu ahaan doonaa sidaad doonaysid, inaad diiddid aawadeed?\nWaayo, waa inaad adigu doorataa, mana aha aniga;\nHaddaba waxaad taqaanid ku hadal.\n34 Nin kasta oo xigmad leh oo i maqla iyo dadka waxgaradka ahuba\nWaxay igu odhan doonaan,\n35 Ayuub aqoonla'aan buu ku hadlaa,\nOo hadalkiisana xigmadu kuma jirto.\n36 Waxaan jeclaan lahaa in Ayuub tan iyo ugudambaysta la sii imtixaamo,\nMaxaa yeelay, wuxuu u jawaabaa sida dadka sharka ah.\n37 Waayo, dembigiisii wuxuu ku sii darsadaa caasinimo,\nOo dhexdeenna ayuu ka sacab tuntaa,\nErayadiisana wuxuu ku sii badiyaa Ilaah.\n1 Oo weliba Eliihuu wuu sii jawaabay oo wuxuu yidhi,\n2 Ma waxaad u malaynaysaa in taasu xaq tahay,\nAmase ma waxaad leedahay, Xaqnimadaydu way ka sii badan tahay tan Ilaah?\n3 Miyey kugu habboon tahay inaad tidhaahdid, Maxay ii taraysaa?\nOo waa maxay faa'iidada aan ka helayo oo ka sii badan haddaan dembaabay?\n4 Haddaba waxaan u jawaabayaa\nAdiga iyo saaxiibbadaada kula jiraba.\n5 Bal indhahaaga kor u qaad oo samooyinka eeg,\nOo bal daruuraha kaa sarreeya fiiri.\n6 Haddaad dembaabtay maxaa xumaan ah oo aad yeeshaa?\nOo xadgudubyadaadu hadday bataanse maxaad isaga ku samaysaa?\n7 Haddaad xaq tahayse bal maxaad isaga siisaa?\nIsaguse muxuu gacantaada ka helaa?\n8 Xumaantaadu waxay wax u dhintaa nin sidaadoo kale ah,\nOo xaqnimadaaduna waxay wax ku tartaa binu-aadmiga.\n9 Dulmiga ku batay daraaddiis ayay u qayliyaan,\nOo kan xoogga badan gacantiisa daraaddeed ayay caawimaad ugu qayshadaan.\n10 Laakiinse ninna ma yidhaahdo, Meeh Ilaahii i abuuray,\nOo habeenkii gabayo i siiya,\n11 Oo wax na bara in ka sii badan xayawaanka dunida jooga,\nOo weliba naga sii xigmad badiya haadda samada duusha?\n12 Dadka sharka ah kibirkooda daraaddiis\nAyay iyagu halkaas uga qayliyaan, laakiinse ninna uma jawaabo.\n13 Hubaal Ilaah maqli maayo wax aan waxba ahayn,\nOo Kan Qaadirka ahuna innaba ka fiirsan maayo.\n14 In kastoo aad tidhaahdaa, Isaga ma arko,\nDacwadii isagay hor taal, oo adna waa inaad isaga sugtaa.\n15 Laakiinse haatan, isagu cadhadiisii kuma uu soo booqan,\nOo xumaantana si weyn ugama uu fikiro;\n16 Haddaba sidaas daraaddeed ayaa Ayuub hadalka aan waxtarka lahayn afkiisa ugu furaa,\nOo isagoo aan aqoon lahayn ayuu erayo badiyaa.\n1 Oo weliba Eliihuu hadalkiisii buu watay oo wuxuu yidhi,\n2 Weliba in yar ii sii kaadi, oo anna wax baan ku tusayaa,\nWaayo, weli waxaan hayaa wax aan Ilaah daraaddiis u odhanayo.\n3 Aqoontayda meel fog baan ka keeni doonaa,\nOo xaqnimana waan ka sheegi doonaa kii i abuuray.\n4 Waayo, sida runta ah erayadaydu been ma aha;\nOo mid aqoontu kaamil ku tahay ayaa kula jooga.\n5 Bal eeg, Ilaah waa xoog badan yahay, oo isagu ninna ma quudhsado,\nOo itaalka waxgarashada wuu ku xoog badan yahay.\n6 Isagu uma daayo kan sharka ahu inuu sii noolaado,\nLaakiinse kuwa dhibaataysan xaqooduu siiyaa.\n7 Isagu indhihiisa kama qaado kuwa xaqa ah,\nLaakiinse wuxuu weligoodba la fadhiisiyaa boqorrada carshiga ku fadhiya,\nOo iyaga waa la sarraysiiyaa.\n8 Oo haddii silsilado lagu xidho,\nOo xadhkaha dhibka lagu kaxaysto,\n9 Markaas wuxuu iyaga ku caddeeyaa falimahooda,\nIyo xadgudubyadoodii ay kibirka u sameeyeen.\n10 Oo dhegtoodana wuxuu u furaa waxbaridda,\nOo wuxuu ku amraa inay xumaanta ka soo noqdaan.\n11 Hadday isaga maqlaan oo ay u adeegaan,\nCimrigooda waxay ku dhammaysan doonaan barwaaqo,\nOo sannadahoodana waxay ku waari doonaan nimco.\n12 Laakiinse hadday maqli waayaan, seef bay ku baabbi'i doonaan,\nOo waxay dhiman doonaan iyagoo aan aqoon lahayn.\n13 Laakiinse kuwa cibaadalaawayaasha ah oo qalbigoodu beloobay waxay isa soo gaadhsiiyaan cadho,\nOo markuu iyaga xidhana caawimaad uma qayshadaan.\n14 Dhallinyaranimay ku dhintaan,\nOo naftooduna waxay ku halligantaa khaniisiinta dhexdooda.\n15 Isagu kii dhibban ayuu dhibaatadiisa ku samatabbixiyaa,\nOo dhegahana buu u furaa markay dhib la kulmaan.\n16 Isagu dhibaato wuu kaa bixin lahaa,\nOo wuxuu ku geeyn lahaa meel ballaadhan oo aan cidhiidhi ahayn,\nOo miiskaaga waxa saaran oo dhammuna waxay ahaan lahaayeen baruur miidhan.\n17 Laakiinse xukunka kuwa sharka ah ayaa kaa buuxa,\nOo garsoorid iyo caddaalad ayaa ku qabsada.\n18 Iska jir yaanay cadho ku sasabin si aad wax u majaajilootid,\nOo furashada weynaanteeduna yaanay ku leexin.\n19 Taajirnimadaada iyo xoogga itaalkaaga oo dhammu\nMiyey kugu filan yihiin inay dhibaato kaa saaraan?\n20 Habeenka ha doonin,\nMarkay dadyowgu meeshooda ku wada baabba'aan.\n21 Iska jir oo xumaan ha u jeedin,\nWaayo, taasaad ka dooratay dhibaato.\n22 Bal eeg, Ilaah baa xooggiisa ku sarreeya;\nWaa ayo macallinka isaga la mid ahu?\n23 Jidkiisa yaa u amray?\nYaase isaga ku odhan kara, Waxaad samaysay xaqdarro?\n24 Xusuuso inaad weynaysid shuqulkiisii\nAy dadku ka gabyeen.\n25 Dadka oo dhammu way wada fiiriyeen,\nOo binu-aadmiguna meel fog buu ka arkaa.\n26 Bal eeg, Ilaah waa weyn yahay, oo annana isaga ma aannu naqaan;\nOo cimrigiisu intuu yahayna lama soo baadhi karo.\n27 Waayo, isagu wuxuu kor u jiitaa dhibicyaha biyaha,\nOo wuxuu ka dhigaa ceeryaamo roob noqota,\n28 Oo daruuraha ka soo da'a,\nOo binu-aadmiga aad ugu dul shubma.\n29 Ninna miyuu garan karaa daruuraha kala faafintooda,\nIyo onkodyada taambuuggiisa?\n30 Bal eeg, isagu hareerihiisa wuxuu ku faafiyaa nuurkiisa,\nOo badda salkeedana wuu daboolaa.\n31 Waayo, isagu kuwaasuu dadyowga ku xukumaa,\nOo cunto badanna wuu siiyaa.\n32 Gacmihiisuu hillaac ku daboolaa,\nOo wuxuu ku amraa inuu ku dhaco calaamadda uu ku liishaamay.\n33 Sanqadhiisu isagay wax ka sheegtaa,\nOo weliba xayawaankuna wax bay ka sheegaan waxa soo socda.\n1 Oo weliba taas aawadeed qalbigaygu wuu gariiraa,\nOo meeshiisiina wuu ka dhaqaaqaa.\n2 Haddaba dhegaysta qaylada codkiisa\nIyo sanqadha afkiisa ka baxaysa.\n3 Wuxuu taas u diraa inta samada ka hoosaysa oo dhan,\nOo hillaaciisana wuxuu u diraa dhulka darfihiisa oo dhan.\n4 Dabadiisna wax baa aad uga sanqadha,\nIsagu wuxuu ku onkodaa haybaddiisa codkeeda;\nOo markii codkiisa la maqlona iyaga ma uu joojiyo.\n5 Ilaah si yaab ah ayuu codkiisa ugu onkodaa,\nOo wuxuu sameeyaa waxyaalo waaweyn oo aynan garan karin.\n6 Waayo, wuxuu barafka cad ku yidhaahdaa, Dhulka ku da';\nOo sidaasoo kaluu ku yidhaahdaa roobka yar\nIyo roobkiisa weynba.\n7 Isagu wuxuu shaabadeeyaa nin kasta gacantiisa,\nIn nin kasta oo uu sameeyeyba ogaado.\n8 Markaasaa bahalladu hogag galaan,\nOo waxay iska joogaan boholahooda.\n9 Koonfurta waxaa ka soo baxa duufaanka,\nOo qabowguna wuxuu ka yimaadaa woqooyiga.\n10 Barafku wuxuu ku yimaadaa Ilaah neeftiisa,\nOo biyaha ballaadhanuna way barafoobaan.\n11 Daruurta qarada weyn ayuu ka buuxiyaa qoyaan,\nOo wuxuu kala firdhiyaa daruurta hillaaciisa,\n12 Oo waxaa lagu soo wareejiyaa hoggaamintiisa,\nInay sameeyaan wax alla wixii uu kugu amro\nDunida la dego dusheeda oo dhan,\n13 Hadday tahay hagaajin aawadeed, ama dalkiisa aawadiis,\nAma naxariis aawadeed, kolleyba wuxuu ka dhigay inay kuwaasu noqdaan.\n14 Ayuubow, bal tan dhegayso,\nIstaag oo bal ka fiirso shuqullada Ilaah oo yaabka miidhan ah.\n15 War miyaad taqaan siduu iyaga u amro,\nIyo siduu hillaaca daruurtiisa u iftiimiyo?\n16 Miyaad taqaan miisaaminta daruuraha,\nAmase kan aqoontu kaamilka ku tahay shuqulladiisa yaabka leh?\n17 Miyaad taqaan wuxuu dharkaagu u kulul yahay,\nMarkuu Ilaah dhulka ku xasilliyo dabaysha koonfureed?\n18 Miyaad isaga la kala bixin kartaa cirka\nU xoogga badan sidii muraayad la shubay?\n19 Na bar wixii aan isaga ku odhan lahayn,\nWaayo, annagu hadalkayagii waxaannu la odhan kari waynay gudcur aawadiis.\n20 Isaga ma loo sheegi doonaa inaan hadli doono?\nNinse miyuu jecel yahay in isaga la liqo?\n21 Oo hadda dadku ma fiirin karo iftiinka cirka ka dhalaalaya,\nLaakiinse dabayshu waa soo gudubtaa, oo iyagay safaysaa.\n22 Woqooyi waxaa ka soo baxa iftiin sida dahab u dhalaalaya,\nIlaahna wuxuu leeyahay haybad cabsi badan.\n23 Annagu ma heli karno Ilaaha Qaadirka ah, waayo, isagu wuu xoog badan yahay;\nOo isagoo garsoorid iyo caddaalad ka buuxa ninna ma uu dhibi doono.\n24 Sidaas daraaddeed dadku isagay ka cabsadaan;\nOo isagu ma uu fiiriyo kuwa qalbigooda xigmaddu ka buuxdo.\nHadalkii Rabbiga Ee Ayuub\n1 Markaasaa Rabbigu Ayuub uga jawaabay dabaysha cirwareenta ah,\noo wuxuu ku yidhi,\n2 Waa kuma kan talada ku madoobeeya\nErayada aan aqoonta lahayn?\n3 Haddaba sida nin rag ah dhexda u gunto,\nWaayo, wax baan ku weyddiinayaa, oo adna waa inaad ii sheegtaa.\n4 Markaan dunida aasaaskeeda dhigay xaggee baad joogtay?\nHaddaad waxgarad tahay, taas ii sheeg.\n5 Haddaadse taqaanid yaa qiyaasteeda amray?\nAmase yaa xadhiggii lagu qiyaasay ku kor fidiyey?\n6 Aasaaskeedase bal xaggee baa lagu dejiyey?\nAmase yaa dhigay dhagaxa geeska ah\n7 Markay xiddigaha aroorya isla wada heeseen,\nOo ay carruurta Ilaah oo dhammu farxad la qayliyeen?\n8 Amase yaa badda albaabbo ku xidhay markay u soo faruurantay\nSidii wax maxal ka soo baxay,\n9 Iyo markaan daruurta dharka uga dhigay,\nOo aan gudcurka maro lagu duudduubo uga dhigay,\n10 Oo aan hareeraheeda xad u amray,\nOo aan u yeelay qataarro iyo albaabbo,\n11 Oo aan ku idhi, Ilaa halkan soo gaadh, laakiinse innaba ha soo dhaafin,\nOo hirarkaaga kibirka lahu waa inay halkan ku joogsadaan?\n12 Tan iyo waagii aad dhalatay marna subaxda ma amartay?\nWaaberigase ma meeshiisaad ogeysiisay,\n13 Si uu u qabsado dhulka darfihiisa,\nOo sharrowyada looga hurgufo?\n14 Waa loo beddelaa sidii dhoobo shaabad ka hoosaysa,\nOo wax kastaaba waxay kor uga muuqdaan sidii dhar oo kale,\n15 Oo sharrowyadana iftiinkooda waa loo diiday,\nOo gacantii sarraysayna waa la jebiyey.\n16 Adigu miyaad badda ilaheeda dhex gashay?\nMiyaadse moolka salkiisa martay?\n17 Geerida irdaheeda miyaa laguu muujiyey?\nMiyaadse aragtay irdaha hooska dhimashada?\n18 Miyaad garanaysaa dhulka ballaadhkiisa?\nHaddaad waxaas wada taqaanid ii sheeg.\n19 Rugta iftiinka jidka loo maraa waa xaggee?\nGudcurkase meeshiisu waa xaggee,\n20 Si aad soohdintiisa u martid,\nOo aad u garatid wadiiqooyinka gurigiisa loo maro?\n21 Shakila'aan waad taqaan, waayo, adigu wakhtigaas waad dhalanayd\nOo cimrigaaguna wuu dheer yahay!\n22 Adigu miyaad dhex gashay meesha barafka cad lagu kaydiyo?\nMiyaadse aragtay meesha roobdhagaxyaalaha la dhigo,\n23 Kuwaasoo aan u kaydsaday wakhtiga dhibaatada,\nIyo maalinta dirirta iyo dagaalka?\n24 Iftiinka jidkee baa lagu kala qaybiyaa?\nDabaysha barise sidee baa dhulka loogu kor firdhiyaa?\n25 Bal yaa jid u sameeyey biyaha daadka ah,\nAmase hillaaca onkodka,\n26 Si roob ugu da'o dhul aan binu-aadmina joogin,\nIyo cidlada aan ninna degganayn,\n27 Si uu u dherjiyo dhulka cidlo iyo baabba' ah,\nOo uu doog jilicsan uga soo bixiyo?\n28 Roobku ma aabbuu leeyahay?\nYaase dhalay dhibicyaha sayaxa?\n29 Barafkuse bal yuu maxalkiisa ka soo baxay?\nYaase dhalay sayaxa barafoobay ee cirka ka yimaada?\n30 Biyihii waxay u adkaadeen sidii dhagax oo kale,\nOo moolka korkiisiina wuu barafoobay.\n31 Adigu miyaad xidhi kartaa ururka xiddigaha ee Toddobaadyada la yidhaahdo?\nMiyaadse furi kartaa ururka Oriyon la yidhaahdo?\n32 Miyaad kartaa inaad xiddigaha Masarood la yidhaahdo xilligooda soo saarto?\nMiyaadse ururka xiddigaha ee Orsada la yidhaahdo carruurtiisa la kaxayn kartaa?\n33 Miyaad taqaan amarrada samooyinka?\nDowladnimadoodana ma dhulkaad ku dhisi kartaa?\n34 Codkaaga miyaad daruuraha kor ugu qaadi kartaa,\nSi biyo badanu ay kuu daboolaan daraaddeed?\n35 Miyaad hillaaca diri kartaa, si ay u tagaan,\nOo ay kuugu yidhaahdaan, Waa na kan?\n36 Bal yaa qalbiga xigmadda geliyey?\nYaase maanka waxgarashada siiyey?\n37 Bal yaa daruuraha xigmad ku tirin kara?\nYaase qarbeddada samada biyo ka shubi kara,\n38 Markii boodhku taallooyin noqdo,\nOo ciidduna ay isku dhegto?\n39 Miyaad karaysaa inaad gool libaax u ugaadhid?\nMiyaadse dhal libaax dherjin kartaa,\n40 Markay boholahooda ku dhex dhuuntaan,\nOo ay hogga u joogaan inay wax gaadaan?\n41 Bal yaa tukaha cunto ku quudiya,\nMarkii dhashiisu Ilaah u qayshadaan,\nOo ay cuntola'aan daraaddeed u warwareegaan?\n1 War miyaad taqaan markay ri'dibadeedda qarka joogta dhasho?\nMiyaadse arki kartaa markay deerooyinku dhalaan?\n2 Miyaad tirin kartaa bilaha sidkoodu ku buuxsamo?\nMiyaadse taqaan wakhtiga ay dhalaan?\n3 Intay arruntaan ayay ubadkooda dhalaan,\nOo fooshoodana way iska saaraan.\n4 Oo ubadkooda yaryaruna way kobcaan, oo waxay ku koraan berrin bannaan,\nOo intay baxaan ayaanay mar dambe soo noqon.\n5 Bal yaa dameerdibadeedka xoreeyey?\nYaase dameerdibadeedka xadhkihiisii ka furay?\n6 Kaas gurigiisa waxaan ka dhigay cidlada,\nOo rugtiisuna waa dalka cusbada.\n7 Magaalada buuqeeda wuu quudhsadaa,\nOo kexeeyaha qayladiisana ma maqlo.\n8 Xidhiidhka buurahu waa daaqiisa,\nOo wuxuu raadiyaa wax kasta oo cagaar ah.\n9 Dibidibadeedku miyuu raalli ku noqon doonaa inuu kuu adeego?\nMiyuuse qabaalka xeradaada ku ag hoyan doonaa?\n10 Dibidibadeedka miyaad xadhko ku xidhi kartaa si uu beerta u qodo?\nMiyuuse dooxooyinka kaa daba hagaajin?\n11 Xooggiisa badan daraaddiis miyaad isugu hallaynaysaa?\nHawshaadase ma isagaad u daynaysaa?\n12 Ma waxaad isaga ugu kalsoon tahay inuu midhahaaga guriga keeno,\nOo uu kuu soo urursho hadhuudhka goobkaaga wax lagu tumo?\n13 Gorayada garabkeedu farxad buu la ruxmadaa,\nLaakiinse garbaheeda iyo baalasheedu ma wax bay u roon yihiin?\n14 Waayo, iyadu ugaxdeeda waxay kaga tagtaa dhulka dushiisa,\nOo ciidday ku diirisaa,\n15 Oo waxay illowdaa inay cagtu burburinayso,\nIyo inuu dugaaggu ku tumanayo.\n16 Waxay ku adkaataa dhasheeda, sidii iyagoo aan kuweedii ahayn,\nOo in kastoo ay waxtarla'aan u hawshooto haddana iyadu cabsi ma qabto,\n17 Maxaa yeelay, Ilaah baa iyada xigmad u diiday,\nOo waxgarashona ma uu siin.\n18 Oo markay kor isu qaaddo inay carartona,\nWaxay quudhsataa faraska iyo kii fuushanba.\n19 War ma adigaa faraska xooggiisa siiyey?\nSurkiisase ma adigaa guudka ruxma huwiyey?\n20 War ma adigaa ka dhigay inuu sida ayaxa u boodo?\nHaybadda bururufta sankiisu way cabsi badan tahay.\n21 Dooxaduu qoobka ku garaacaa, oo xooggiisuu ku reyreeyaa,\nOo intuu baxo ayuu ka hor tagaa ragga hubka sita.\n22 Cabsida wuu ku qoslaa, oo ma uu baqo,\nOo seeftana dib ugama noqdo.\n23 Korkiisa waxaa ka sanqadha gabooye,\nIyo waran birbirqaya iyo hoto.\n24 Isagu dhulkuu ku liqaa gariir iyo cadho,\nOo buunka codkiisa hadduu maqlona ma istaago.\n25 Oo mar alla markii buunku dhawaaqo ayuu <> yidhaahdaa,\nOo meel fog ayuu dagaalka ka uriyaa,\nWuxuuna maqlaa saraakiisha qayladooda onkodaysa iyo hugunka.\n26 Haadka adagu ma xigmaddaaduu kor ugu duulaa?\nGarbihiisase xagga koonfureed ma u fidiyaa?\n27 Baqalyaduse ma amarkaagay kor ugu duushaa?\nOo ma saasay buulkeeda meelaha sarsare uga dhisataa?\n28 Waxay ku hoyataa qarka dheer korkiisa, oo hoygeeduna halkaasuu ku yaal,\nXagga qarka dheer dhaladiisa, iyo meesha adag dusheeda.\n29 Oo iyadoo halkaas joogta ayay ugaadh ka fiirsataa,\nOo indhaheeduna meel fog bay wax ka arkaan.\n30 Dhasheeda yaryaru dhiig bay nuugaan,\nOo iyana waxay joogtaa hadba meeshii raqu taal.\n1 Oo weliba Rabbigu Ayuub buu u jawaabay oo wuxuu ku yidhi,\n2 Kii murmayaa ma Ilaaha Qaadirka ah buu la diriri karaa?\nKii Ilaah la doodayaa ha ka jawaabo taas.\n3 Markaasaa Ayuub Rabbiga u jawaabay oo wuxuu ku yidhi,\n4 Bal eeg, wax yar baan ahay, haddaba bal maxaan kuugu jawaabaa?\nAfkaan gacanta saarayaa.\n5 Mar baan hadlay, jawaab dambena u noqon maayo,\nLaba jeer oo qudha ayaan hadlay, laakiinse hadda ka dib sii wadi maayo.\n6 Markaasaa Rabbigu Ayuub uga dhex jawaabay dabaysha cirwareenta ah, oo wuxuu ku yidhi,\n7 Haddaba sidii nin rag ah dhexda u gunto,\n8 War ma xukunkaygaad burinaysaa?\nOo ma waxaad ii xukumaysaa inaad xaq noqotid?\n9 Adiguse ma waxaad leedahay Ilaah gacantiisa oo kale?\nOo codkiisa oo kale miyaad ku onkodi kartaa?\n10 Haddaba waxaad isku sharraxdaa sarraysnaan iyo derejo,\nOo waxaad huwataa sharaf iyo haybad.\n11 Haddaba cadhadaada buuxdhaafkeeda soo daadi,\nOo waxaad fiirisaa mid kasta oo kibir leh, oo isaga hoos u soo deji.\n12 Mid kasta oo kibir leh soo fiiri oo hoosaysii,\nOo kuwa sharka ah meel alla meeshay istaagaan ku joogso.\n13 Dhammaantood ciidda ku qari,\nOo wejigoodana meel qarsoon ku xidh.\n14 Oo anna markaas waxaan kuu qiran doonaa\nIn gacantaada midig ay ku badbaadin karto.\n15 Haddaba bal eeg jeerta aan u sameeyey sidaan kuu sameeyey oo kale,\nCawska bay u daaqdaa sida dibi oo kale.\n16 Haddaba bal eeg, xooggeedu wuxuu ugu jiraa dhexdeeda,\nOo itaalkeeduna wuxuu ku jiraa muruqyada caloosheeda.\n17 Oo dabadeedana waxay u taagtaa sida geed kedar ah oo kale,\nOo seedaha bowdooyinkeeduna way isku wada tidcan yihiin.\n18 Oo lafaheeduna waa sidii tuubbooyin naxaas ah;\nOo addimmadeeduna waa sidii wax bir ah.\n19 Iyadu jidadka Ilaah waa u madax,\nOo kii abuuray oo keliya ayaa seeftiisa u dhowayn kara.\n20 Sida xaqiiqada ah waxaa iyada cunto u soo bixiya\nBuuraha ay xayawaanka duurka oo dhammu ku cayaaraan.\n21 Oo waxay hoos jiifsataa dhirta hooska badan,\nIyo meesha qarsoon ee cawsduurka iyo biyagaleenka.\n22 Dhirta hooska badan ayaa hadhkooda ku qariya,\nOo waxaa iyada ku wareegsan geedaha safsaafka ah ee durdurka ku ag yaal.\n23 Bal eeg, haddii webigu buuxdhaafo iyadu ma gariirto,\nIn kastoo Webi Urdun afka ka galo, haddana iyadu way isku kalsoon tahay.\n24 Ninna miyuu iyada qaban karaa iyadoo u jeedda?\nMiyaase sanka dabin lagaga duleelin karaa?\n1 War bahalbadeedka Lewiiyaataan la yidhaahdo miyaad jillaab kalluun\nku soo bixin kartaa?\nCarrabkiisase ma hoos baad xadhig ugu adkayn kartaa?\n2 Ma sankiisaad xadhig ku xidhi kartaa?\nMase daankiisaad jillaab ku duleelin kartaa?\n3 Isagu ma aad buu kuu baryi doonaa?\nMase hadal macaan buu kugula hadli doonaa?\n4 Ma axdi buu kula dhigan doonaa,\nSi aad addoon uga dhigatid weligiisba?\n5 Ma waxaad isaga ula cayaari doontaa sidaad shimbir ula cayaartid oo kale?\nMiyaadse gabdhahaaga u xidhi doontaa?\n6 Kalluumaystayaashu miyey isaga iibin doonaan?\nMase baayacmushtariyaasha bay u qaybin doonaan?\n7 Haraggiisa miyaad hotooyin ka buuxin kartaa?\nMadaxiisase miyaad warmaha kalluunka lagu qabsado ka buuxin kartaa?\n8 Gacantaada isaga kor saar,\nMarkaas dagaalka xusuuso, oo mar dambe saas yeeli maysid!\n9 Bal eeg, in isaga la qabto rajo ma leh,\nXataa haddii isaga la arko, sow hoos loo dhici maayo?\n10 Ma jiro mid ku dhaca inuu isaga kiciyo,\nHaddaba waa ayo kan aniga i hor istaagi kara?\n11 Bal yaa hore wax ii siiyey oo aan haatan u celiyaa?\nWaxa samada ka hooseeya oo dhan anigaa leh.\n12 Anigu ka aamusi maayo waxa ku saabsan addimmadiisa,\nAma itaalkiisa xoogga leh, ama jidhkiisa quruxda badan.\n13 Haddaba bal yaa dharkiisa kore ka furan kara?\nOo bal yaa gowsihiisa soo geli kara?\n14 Bal yaa albaabbada wejigiisa furi kara?\nIlkihiisa aad baa looga cabsadaa.\n15 Qolfihiisa adag waa wuxuu ku kibro,\nOo waxay isugu wada xidhan yihiin sida wax shaabad lagu adkeeyo.\n16 Midba midda kale way ku dhow dahay,\nOo innaba dabaylu dhexdooda kama dusi karto.\n17 Middoodba midda kale way haysataa,\nOo way isku wada dheggan yihiin, oo innaba lama kala fujin karo.\n18 Hindhisooyinkiisa waxaa ka soo widhwidha iftiin,\nOo indhihiisuna waa sidii kaaha waaberiga.\n19 Afkiisa waxaa ka soo baxa wax ololaya,\nOo waxaa ka soo duula dhimbiilo dab ah.\n20 Dulalka sankiisa qiiq baa ka soo baxa\nSida dheri karaya iyo cawsduur ololaya.\n21 Neeftiisu dhuxulay shiddaa,\nOo olol baa afkiisa ka soo baxa.\n22 Luquntiisu xoog bay leedahay,\nOo cabsina hortiisay ku booddaa.\n23 Duudduubyada jidhkiisu way isku wada dheggan yihiin,\nWayna ku adag yihiin oo innaba lama dhaqaajin karo.\n24 Qalbigiisu wuxuu u adag yahay sida dhagax oo kale,\nHubaal wuxuu u adag yahay sida dhagaxa shiidka ee hoose.\n25 Markuu sara joogsado ayay kuwa xoogga badanu baqaan,\nOo naxdin daraaddeed ayay la waashaan.\n26 In kastoo lagula kaco seef,\nIyo waran, iyo fallaadh, iyo hoto, kolleyba waxba kama tari karaan.\n27 Isagu birta wuxuu ku tiriyaa sida caws engegan oo kale,\nNaxaastana wuxuu ku tiriyaa sida qori bololay.\n28 Fallaadhu isaga ma eryi karto,\nOo dhagaxyada wadhafkuna waxay isaga u noqdaan sidii xaab oo kale.\n29 Budhadhkuna waxay isaga la yihiin sidii xaab oo kale,\nOo hotada ruxmashadeedana wuu ku qoslaa.\n30 Boggiisa hoose waa sida dheryo burburradooda afaysan,\nOo wuxuu dhoobada ugu kor dhaqaaqaa sida gaadhi hadhuudh lagu tumo.\n31 Isagu moolkuu u kariyaa sidii dheri oo kale,\nOo baddana wuxuu ka dhigaa sida weel cadar ku jiro oo kale.\n32 Xaggiisa dambe wuxuu noqdaa jid wax ka iftiimo,\nOo moolkana waxaa loo maleeyaa sidii cirro oo kale.\n33 Dhulka ma joogo mid sidiisa oo kale,\nOo cabsila'aan la abuuray.\n34 Isagu wuxuu fiiriyaa waxyaalaha sare oo dhan,\nOo inta kibirsan oo dhan boqor buu u yahay.\n1 Markaasaa Ayuub Rabbiga u jawaabay oo wuxuu ku yidhi,\n2 Waan ogahay inaad wax walba kartid,\nIyo inaan qasdigaaga innaba la joojin karin.\n3 Bal waa ayo kan aan aqoonta lahayn oo talada qariyaa?\nHaddaba anigu waxaan ku hadlay wax aanan garanayn,\nOo ah waxyaalo aad iiga yaabiyey oo aanan innaba aqoon.\n4 Waan ku baryayaaye i maqal aan kula hadlee,\nOo wax baan ku weyddiinayaaye ii sheeg.\n5 Markii hore ayaan wax kugu saabsan dhegaha ku maqlay,\nLaakiinse haatan indhahaan kugu arkayaa,\n6 Sidaas daraaddeed waan isnacayaa,\nWaanan toobadkeenayaa anigoo boodh iyo dambas ku fadhiya.\n7 Oo markii Rabbigu erayadaas Ayuub kula hadlay dabadeed wuxuu Eliifas oo reer Teemaan ahaa ku yidhi, Cadhadaydii baa ku kululaatay adiga iyo labadaadii saaxiibba, waayo, idinku wixii xaqa ahaa igama aydaan sheegin, sidii addoonkayga Ayuub uu yeelay oo kale. 8 Haddaba sidaas daraaddeed waxaad soo wadataan toddoba dibi iyo toddoba wan, oo waxaad u tagtaan addoonkayga Ayuub, oo waxaad nafsaddiinna daraaddeed u bixisaan qurbaan la gubo; oo addoonkayga Ayuub wuu idiin ducaynayaa, waayo, isagaan ka aqbalayaa, si aanan idinkula macaamiloon sidii nacasnimadiinnii ahayd, waayo, idinku wixii xaqa ahaa igama aydaan sheegin sidii addoonkayga Ayuub uu yeelay oo kale. 9 Sidaas daraaddeed Eliifas oo ahaa reer Teemaan, iyo Bildad oo ahaa reer Shuuxii, iyo Soofar oo ahaa reer Nacamaatii way tageen oo waxay u sameeyeen sidii Rabbigu ku amray, oo Rabbiguna Ayuub wuu aqbalay. 10 Rabbiga ayaa Ayuub axwaalkiisii beddelay markuu saaxiibbadiis u duceeyey; oo Rabbiguna Ayuub wuxuu siiyey wixii uu markii hore lahaa laba jibbaarkood. 11 Markaasaa Ayuub waxaa u yimid walaalihiis oo dhan, wiilal iyo gabdhoba, iyo kuwii isaga hore u yiqiin oo dhan, oo gurigiisii ayay kibis kula cuneen, wayna u tacsiyeeyeen, oo waxay uga qalbi qaboojiyeen masiibadii Rabbigu isaga ku soo dejiyey oo dhan. Oo nin kastaaba wuxuu isagii siiyey in lacag ah iyo hilqad dahab ah. 12 Oo sidaasuu Rabbigu Ayuub ugudambaystiisii u barakeeyey in ka sii badan bilowgiisii hore; oo wuxuu lahaa afar iyo toban kun oo ido ah, iyo lix kun oo geel ah, iyo laba kun oo dibi, iyo kun dameerood. 13 Oo weliba wuxuu lahaa toddoba wiil iyo saddex gabdhood. 14 Oo middii kowaad magaceedii wuxuu u bixiyey Yemiimaah, tii labaad magaceediina wuxuu u bixiyey Qasicaah, tii saddexaad magaceediina wuxuu u bixiyey Qeren Hafuug. 15 Oo waddankaas oo dhanna laguma arag dumar u qurxoon sida gabdhaha Ayuub, oo aabbahoodna dhaxal buu walaalahood la siiyey. 16 Oo wakhtigaas dabadeed Ayuub wuxuu noolaa boqol iyo afartan sannadood, oo wuxuu arkay wiilashiisii, iyo wiilashiisa wiilashoodiiba, tan iyo intii afar fac ah. 17 Markaasaa Ayuub dhintay isagoo duq ah oo cimri weyn.